text:
Friday, September 16, 2016
रूसी उपन्यास "आझकल के हीरो" ; भाग-2 ; 2. राजकुमारी मेरी - अध्याय-2
रूसी उपन्यास – “आझकल के हीरो”
भाग-2
2. राजकुमारी मेरी - अध्याय-2
13 मई
आझ सुबह डाक्टर हमरा हीं अइलथिन । उनकर नाम हइ वेर्नर, लेकिन ऊ रूसी हथिन । एकरा में अचरज के की बात हइ ? हम एगो इवानोव के जानऽ हलिअइ, जे जर्मन हलइ ।
कइएक कारण से वेर्नर एगो विलक्षण व्यक्ति हथिन । ऊ संशयवादी आउ भौतिकवादी हथिन, लगभग सब्भे डाक्टर नियन, आउ साथे-साथ एगो कवि हथिन, आउ ई बात हम मजाक में नयँ कहऽ हिअइ – कवि, काम के मामले में हमेशे आउ उक्ति (utterings) में अकसर, हलाँकि अपन जिनगी में ऊ दू लाइन कविता नयँ लिखलथिन। ऊ मानव हृदय के सब सजीव तार (live strings) के अध्ययन कइलथिन हँ, जइसे कि एगो मुरदा के नस के अध्ययन कइल जा हइ, लेकिन कभियो ऊ अपन ज्ञान के लाभ नयँ उठा पइलथिन, जइसे कि कभी-कभी शरीर-रचना के उत्तम जनकारी रक्खे वला (excellent anatomist) बोखार के इलाज नयँ कर पावऽ हइ ! साधारणतः वेर्नर मने मन अपन रोगियन के मजाक उड़ावऽ हलथिन; लेकिन एक तुरी हम देखलिअइ, कि एगो मर रहल सैनिक लगी लोर ढार रहलथिन हल ... ऊ निर्धन हलथिन, करोड़पति बन्ने के सपना देखऽ हलथिन, लेकिन पैसा लगी जरिक्को प्रयास नयँ करऽ हलथिन । ऊ एक तुरी हमरा बतइलथिन, कि ऊ मित्र के अपेक्षा शत्रु पर कहीं उपकार करथिन, काहेकि एकर मतलब होतइ अपन उपकार के बेचना, जबकि प्रतिद्वंद्वी के उपकार के अनुपात में खाली घृणा प्रबल होतइ । उनकर जीभ कटु हलइ – उनकर चुटकुला के छद्मवेष में कइएक उदार व्यक्ति नीच मूर्ख के रूप में मशहूर हो गेले हल । उनकर प्रतिद्वंद्वी, द्वेषी स्पा डाक्टर सब, एगो अफवाह फैला देते गेलइ, कि ऊ अपन रोगी लोग के मानूँ व्यंग्य चित्र (कार्टून) बनावऽ हइ - रोगी लोग भड़क गेते गेलइ, लगभग सब लोग ओकरा से इलाज करावे से इनकार कइलकइ । ओकर मित्र सब, मतलब वास्तव में काकेशिया में सरकारी नौकरी करे वला भद्र लोग, उनकर गिर रहल प्रतिष्ठा के फेर से स्थापित करे के व्यर्थ प्रयास करते गेलइ ।
उनकर बाह्याकृति ओइसन लोग नियन हलइ, जे प्रथमदृष्ट्या अप्रिय छाप छोड़ऽ हइ, लेकिन जे बाद में लोग के पसीन पड़ऽ हइ, जब आँख अनियमित नाक-नक्शा में अनुभवी आउ उच्च आत्मा के चिह्न पढ़ना सीख ले हइ । अइसन उदाहरण होवऽ हलइ, कि औरतियन अइसन लोग पर पागलपन के हद तक प्यार में पड़ जा हलइ आउ ओकन्हीं के कुरूपता के, एन्दीमियोन (Endymions) के सबसे ताजा आउ गुलाबी सौन्दर्य के तुलना में कहीं अधिक पसीन करते हल । औरतियन के साथ ई न्याय करहीं के चाही कि ओकन्हीं के आत्मिक सौंदर्य के सहज-बोध होवऽ हइ । शायद ओहे से वेर्नर जइसन लोग औरतियन के एतना जादे भावावेश में प्यार करऽ हइ ।
वेर्नर कद में नटगर, दुब्बर-पातर आउ बुतरू नियन दुर्बल हलथिन । उनकर एक गोड़ दोसरा के अपेक्षा छोटगर हलइ, जइसन कि बायरोन (Byron) के हलइ; शरीर के तुलना में उनकर सिर बड़गो लगऽ हलइ । ऊ अपन सिर के बाल एतना छोटगर कटवावऽ हलथिन कि कंघी करे के जरूरते नयँ रहऽ हलइ, आउ अइसे कइला से उनकर प्रकट होल खोपड़ी के अनियमितता, विरोधाभासी झुकाव (inclinations) के विचित्र बनावट से एगो कपाल-विज्ञानी (phrenologist) के अचंभित कर देते हल । उनकर छोटगर-छोटगर, हमेशे बेचैन, कार आँख, मानूँ अपने के विचार के टोह लगावे के प्रयास करऽ हलइ । उनकर पोशाक में अभिरुचि आउ स्वच्छता दृष्टिगोचर होवऽ हलइ । उनकर दुब्बर नसगर आउ छोटगर हाथ हलका पीयर दस्ताना में साफ देखाय दे हलइ । उनकर फ्रॉक-कोट, टाई, आउ वास्कट (waistcoat) हमेशे कार रंग के रहऽ हलइ । नवयुवक सब उनका मेफ़िस्तोफ़ेल (Mephistopheles - जर्मन लोककथा में एगो राक्षस) नाम से पुकारऽ हलइ । ऊ अइसन अभिनय करऽ हलथिन, मानूँ उनका अइसन उपनाम से गोस्सा बरऽ हइ, लेकिन वास्तव में एकरा से उनकर स्वाभिमान के संतुष्टि मिल्लऽ हलइ । हमन्हीं दुन्नु एक दोसरा के जल्दीए समझ गेते गेलिअइ आउ दोस्त बन गेलिअइ, काहेकि हम मित्रता के मामले में सक्षम नयँ हिअइ - दू गो दोस्त के बीच एगो हमेशे दोसरा के गुलाम होवऽ हइ, हलाँकि अकसर ओकन्हीं में से एक्को गो ई बात के कबूल नयँ करऽ हइ । हम गुलाम नयँ हो सकऽ हिअइ, आउ अइसन हालत में आदेश देना - बहुत कष्ट के काम हइ, काहेकि एकर साथ-साथ छल के सहारा लेवे पड़ऽ हइ; आउ एकरा अलावे हमरा पास नौकर-चाकर आउ पैसा हइ ! त अइकी हमन्हीं में अइसे दोस्ती होलइ - वेर्नर से हमर भेंट शहर एस- (S—) में होलइ, नवयुवक लोग के बहुसंख्यक आउ शोर भरल मंडली के बीच । शाम के अंत तक बातचीत दार्शनिक आउ अध्यात्म के दिशा में मोड़ लेलकइ । दृढ़ विश्वास के बारे चर्चा हो रहले हल । हरेक कोय के एकरा नयँ तो ओकरा में विश्वास हलइ ।
"जाहाँ तक हमरा से संबंध हइ, त हमरा एक्के बात में विश्वास हइ ...", डाक्टर बोलला ।
"कउची में ?" हम पुछलिअइ, अइसन व्यक्ति के विचार जाने लगी, जे अभी तक चुप हलइ ।
"ई बात में", ऊ उत्तर देलका, "कि देर चाहे सबेर, एगो सुंदर सुबह के हम मर जइबइ ।"
"हम अपने से जादे धनगर हिअइ", हम कहलिअइ, "एकर अलावे हमरा आउ एगो विश्वास हइ - ठीक ई, कि हमरा एगो बहुत खराब शाम के पैदा होवे के दुर्भाग्य होल ।"
सब्भे के लगलइ, कि हमन्हीं बकवास कर रहलिए ह, लेकिन वास्तव में, ओकन्हीं बीच कोय भी एकरा से आउ अधिक बुधगर बात नयँ कहलकइ । ई पल से भीड़ में हमन्हीं एक दोसरा के पछनलिअइ । हमन्हीं अकसर मिलते जा हलिअइ आउ दुन्नु बहुत गंभीरतापूर्वक भावात्मक विषय (abstract subjects) पर चर्चा करते जा हलिअइ, जब तक कि दुन्नु के ई आभास नयँ होलइ, कि हमन्हीं एक दोसरा से छल कर रहलिए ह । तब एक दोसरा के आँख में आँख डालके सार्थक रूप से देखके, जइसन कि, सिसेरो के अनुसार, रोमन शगुनियाँ लोग (augurs) करते जा हलइ, हमन्हीं ठठाके हँस्से लगलिअइ, आउ मन भर दिल खोलके हँस लेला के बाद, अपन शाम से पूरा संतुष्ट होल एक दोसरा से अलगे हो जा हलिअइ ।
हम सोफा पर पड़ल हलिअइ, अपन नजर छत दने कइले आउ हाथ सिर के निच्चे एक दोसरा से जकड़ले, तब वेर्नर हमर कमरा में प्रवेश कइलका । ऊ आराम कुरसी पर बैठ गेला, अपन छड़ी एगो कोना में धर देलका, उबासी लेलका आउ बोलला कि बहरसी झरक चल रहले ह । हम जवाब देलिअइ, कि हम मक्खी से बेचैन हकूँ - आउ हमन्हीं दुन्नु चुप हो गेलिअइ ।
"देखथिन, हमर प्रिय डाक्टर", हम कहलिअइ, "कि बिन मूर्ख लोग के दुनियाँ में बहुत बोरियत होते हल ! ... देखथिन, अइकी हमन्हीं दू गो बुद्धिमान लोग हिअइ । हमन्हीं पहिलहीं से जानऽ हिअइ, कि दुन्नु अनंत काल तक सब कुछ के बारे बहस कर सकऽ हिअइ, आउ ओहे से बहस नयँ करते जा हिअइ । हमन्हीं एक दोसरा के लगभग सब्भे गुप्त विचार जानऽ हिअइ । एक्के शब्द हमन्हीं लगी समुच्चे कहानी हइ । तीन तह के खोल (छिलका, shell) से हमन्हीं के अपन हरेक भावना के अन्न देखाय दे हइ । शोकजनक बात हमन्हीं के हास्यास्पद लगऽ हइ, हास्यास्पद बात दुखद लगऽ हइ, आउ सामान्यतः, वास्तव में, सब कुछ के मामले में हमन्हीं भावशून्य होवऽ हिअइ, खुद के छोड़के । ओहे से, भावना आउ विचार के आदान-प्रदान हमन्हीं बीच नयँ हो सकऽ हइ - एक दोसरा के बारे हमन्हीं सब कुछ जानऽ हिअइ, आउ कुछ जादे जाने लगी नयँ चाहऽ हिअइ । एक्के उपाय रह जा हइ - समाचार सुनाना । कइसनो समाचार कहथिन ।
लमगर भाषण से थक्कल हम आँख मून लेलिअइ आउ उबासी लेलिअइ ...
ऊ थोड़े देर सोचला के बाद उत्तर देलका - "अपने के बकवास में लेकिन एगो विचार हइ ।"
"दू गो !" हम उत्तर देलिअइ ।
"हमरा एगो बताथिन, हम अपने के दोसरका बता देबइ ।"
"ठीक हइ, शुरू करथिन !" हम कहलिअइ, छत दने निहारना जारी रखते आउ मने मन मुसकइते ।
"अपने के मन कर रहले ह - स्पा में आवल लोग में से केकरो बारे विस्तार से जाने के, आउ हमरा पहिलहीं से अंदाज हइ कि अपने के केकरा बारे फिकिर हइ, काहेकि अपने के बारे हुआँ परी पहिलहीं पूछताछ कइल गेले ह ।"
"डाक्टर ! हमन्हीं के पक्का कुछ नयँ बतियाय के चाही - हमन्हीं एक दोसर के मन पढ़ लेते जा हिअइ ।"
"अब दोसरका ..."
"दोसरका विचार अइकी ई हइ - हमरा मन कइलकइ कि हम अपने के कुछ सुनावे लगी बाध्य करिअइ; पहिला, काहेकि सुनना कम थकाऊ होवऽ हइ; दोसरा, श्रोता के राज के बात बतावे नयँ पड़ऽ हइ; तेसरा, दोसर के गुप्त बात जान ले सकऽ हइ; चौठा, काहेकि अपने नियन बुद्धिमान लोग, वक्ता के अपेक्षा श्रोता लोग के जादे पसीन करते जा हथिन । अब काम के बात पर आल जाय - अपने के राजकुमारी लिगोव्सकाया हमरा बारे की कहलथिन ?"
"की अपने के पक्का विश्वास हइ, कि ई बड़की राजकुमारी हलथिन ... छोटकी नयँ ? ..."
"बिलकुल पक्का ।"
"काहे ?"
"काहेकि छोटकी राजकुमारी (अर्थात् मेरी) ग्रुशनित्स्की के बारे पूछ रहलथिन हल ।"
"अपने के सूझ-बूझ के बड़गो प्रतिभा हइ । छोटकी राजकुमारी कहलथिन, कि उनका पक्का विश्वास हइ, कि फौजी ओवरकोट में ई नवयुवक के सैनिक के रैंक में पदावनति, द्वंद्वयुद्ध (duel) के कारण होले होत ..."
"हमरा आशा हइ, कि अपने उनका अइसन सुखद भ्रम में छोड़ देलथिन ..."
"जाहिर हइ ।"
"(कथानक के) शुरुआत हइ !" हम हर्षातिरेक में चिल्ला उठलिअइ, "ई कॉमेडी के उपसंहार हमन्हीं के मामला (concern) होतइ । साफ हइ कि किस्मत ई बात के ध्यान रख रहले ह कि हम बोर नयँ होइअइ ।"
"हमरा आशंका हइ", डाक्टर बोलला, "कि बेचारा ग्रुशनित्स्की अपने के शिकार बनतइ ..."
"आगू बोलथिन, डाक्टर ..."
"बड़की राजकुमारी कहलथिन, कि अपने के चेहरा उनका परिचित हइ । हम नोटिस कइलिअइ, कि शायद ऊ अपने से पितिरबुर्ग में भेंटलथिन हल, कहीं तो उच्च समाज में ... हम अपने के नाम बतइलिअइ ... ई उनका मालूम हलइ । लगऽ हइ, अपने के कहानी हुआँ परी बहुत धूम मचइलके हल ... बड़की राजकुमारी अपने के अभियान के बारे बतावे लगलथिन, उच्च समाज में पसरल अफवाह पर शायद अपन टीका-टिप्पणी जोड़ते । उनकर बेटी उत्सुकतापूर्वक सुन रहलथिन हल । उनकर कल्पना में अपने नयका फैशन के उपन्यास के हीरो बन गेलथिन हल ... हम बड़की राजकुमारी के बात के प्रत्याख्यान (खंडन) नयँ कइलिअइ, हलाँकि हम जानऽ हलिअइ, कि ऊ बकवास कर रहलथिन हँ ।"
"सुयोग्य मित्र !" हम उनका दने अपन हाथ बढ़इते कहलिअइ ।
डाक्टर एकरा प्रेम के साथ दबइलथिन आउ अपन बात जारी रखलथिन -
"अगर चाहथिन, त हम अपने के परिचय करावऽ हिअइ ..."
"हे भगमान !" हम अपन हाथ उपरे उठइते कहलिअइ, "की हीरो लोग के परिचित करावल जा हइ ? ओकन्हीं के आउ कोय दोसरा तरह से परिचित नयँ करावल जा हइ, बल्कि वास्तविक मृत्यु से अपन प्रेयसी के बचइते परिचय होवऽ हइ ..."
"त की अपने छोटकी राजकुमारी के पीछू-पीछू चक्कर लगावे (लाइन मारे) लगी चाहऽ हथिन ? ..."
"एकर विपरीत, बिलकुल एकर विपरीत ! ... डाक्टर, अंत में हमर विजय होवऽ हइ - अपने हमरा नयँ समझऽ हथिन ! ... ई बात से, बल्कि, हमरा दुख होवऽ हइ, डाक्टर", मिनट भर मौन के बाद हम बात जारी रखलिअइ, "हम कभियो अपन रहस्य के उजागर नयँ करऽ हिअइ, बल्कि हम भयंकर रूप से पसीन करऽ हिअइ, कि ओकर लोग अंदाज लगावइ, काहेकि अइसन हालत में हम जरूरत पड़ला पर हमेशे ई बात के अस्वीकार कर सकऽ हइ । लेकिन माँ आउ बेटी के बारे अपने के हमरा वर्णन करे के चाही । उनकन्हीं कइसन लोग हथिन ?"
"सर्वप्रथम, बड़की राजकुमारी - पैतालीस साल के महिला हथिन", डाक्टर उत्तर देलथिन, "उनकर पाचनशक्ति तो उत्तम हइ, लेकिन उनकर खून में खराबी हइ; गाल पर लाल धब्बा हइ । अपन आधा जिनगी ऊ मास्को में बितइलथिन हँ आउ हियाँ निष्क्रिय जीवन जीए के चलते मोटाऽ गेलथिन हँ । उनका चटकदार खिस्सा पसीन हइ आउ खुद्दे कभी-कभी अशिष्ट बात करऽ हथिन, जब उनकर बेटी घर में नयँ होवऽ हथिन । ऊ हमरा एलान कइलथिन, कि उनकर बेटी पंडुक नियन निर्दोष हथिन । हमरा ई बात से की लेना-देना हलइ ? ... हम उनका उत्तर देवे वला हलिअइ, कि ऊ निश्चिंत रहथिन, कि हम ई बात केकरो नयँ बतइबइ ! बड़की राजकुमारी वाता के इलाज करावऽ हथिन, आउ उनकर बेटी, भगमान जाने, कउची के । हम दुन्नु के दिन में दू तुरी गंधकयुक्त पानी (oxysulphuric water) पिए के आउ सप्ताह में दू तुरी तनूकृत (diluted) स्नान करे के सलाह देलिअइ । बड़की राजकुमारी, लगऽ हइ, आदेश देवे के आदी नयँ हथिन । उनका अपन बेटी के बुद्धि आउ ज्ञान के प्रति आदर हइ, जे अंगरेजी में बायरोन के पढ़लथिन हँ आउ बीजगणित जानऽ हथिन । मास्को में, लगऽ हइ, नवयुवती लोग उच्च शिक्षा के राह पर चल पड़ते गेलथिन हँ, आउ निम्मन कर रहते गेलथिन हँ, सचमुच ! हमन्हीं के पुरुष लोग साधारणतः ओतना शिष्ट नयँ होते जा हथिन, कि उनकन्हीं साथ प्रेम प्रदर्शन एगो बुधगर स्त्री के असह्य होतइ । बड़की राजकुमारी के नवयुवक लोग बहुत पसीन हइ । छोटकी ओकन्हीं के कुछ घृणा के दृष्टि से देखऽ हथिन - मास्को के आदत ! मास्को में उनकन्हीं के खाली चालीस साल के कुशाग्र बुद्धि वला लोग से मन भरऽ हइ ।
"आउ अपने कभी मास्को गेलथिन हँ, डाक्टर ?"
"हाँ, हम हुआँ कुछ प्रैक्टिस कइलिए हल ।"
"आगू बोलथिन ।"
"लेकिन हम तो, लगऽ हइ, सब कुछ कह चुकलिए ह ... हाँ ! अइकी आउ कुछ हइ - छोटकी राजकुमारी के भावना, अभिरुचि (शौक), आदि के बारे विचार-विमर्श करना पसीन हइ ... जाड़ा में एक तुरी ऊ पितिरबुर्ग गेलथिन हल, आउ ऊ उनका नयँ पसीन पड़ले हल, खास करके हुआँ के समाज - शायद, उनका भावहीन रूप से स्वागत कइल गेले हल ।"
"अपने उनकन्हीं के घर पर आझ केकरो नयँ देखलथिन ?"
"एकर विपरीत, एगो सहायक (adjutant) हलइ, तनावग्रस्त गार्ड आउ नावा-नावा आवल में से एगो महिला, जे उनकर पति के एगो रिश्तेदार हलइ, बहुत सुंदर, लेकिन लगऽ हलइ, बहुत रोगियाही ... की अपने के ओकरा से कुआँ भिर भेंट नयँ होले हल ? मँझोला कद के, सुनहरा केश, सुंदर नाक-नक्शा, चेहरा के रंग क्षयग्रस्त, आउ दहिना गाल पर कार तिल । ओकर चेहरा अपन अभिव्यक्तिशीलता से हमरा अचंभित कर देलकइ।"
"तिल !" दाँत के बीच से हम बड़बड़इलइ । "वास्तव में ?"
डाक्टर हमरा दने तकलथिन आउ सोल्लास कहलथिन, हमर छाती पर अपन हाथ रखके - "ऊ अपने के परिचित हथिन ! ..."
हमर छाती सामान्य से कहीं अधिक जोर से धड़धड़ा रहल हल ।
"अब अपने के उल्लास मनावे के पारी हइ !" हम कहलिअइ, "खाली हम अपने पर भरोसा करऽ हिअइ, अपने हमरा से विश्वासघात नयँ करथिन । हम ओकरा अभी तक नयँ देखलिए ह, लेकिन हमरा पक्का विश्वास हइ, कि अपने के बतावल नाक-नक्शा वली एक औरत के पछानऽ हिअइ, जेकरा हम पहिले कभी प्यार करऽ हलिअइ ... लेकिन ओकरा हमरा बारे एक्को शब्द नयँ बोलथिन । अगर ऊ पुच्छइ, त हमरा बारे खराब रिपोर्ट देथिन ।"
"जइसन अपने के मरजी !" कन्हा उचकइते वेर्नर कहलका ।
जब हम चल गेलिअइ, त भयंकर उदासी हमर दिल के संकुचित कर देलकइ । की भाग्य हमन्हीं के फेर से काकेशिया में साथ लइलकइ, कि ऊ जान-बूझके हियाँ अइलइ, ई जानके, कि हमरा से मोलकात हो जइतइ ? ... आउ हमन्हीं के मोलकात कइसे होतइ ? ... आउ फेर, की ई ओहे हइ ? … हमर आशंका हमरा कभियो धोखा नयँ देलक ह । संसार में अइसन कोय व्यक्ति नयँ हइ, जेकरा पर अतीत एतना शासन जमा ले होतइ, जेतना हमरा पर। अतीत के शोक चाहे खुशी के स्मृति हमर आत्मा में दस्तक दे हइ आउ ओकरा में से ओहे सब ध्वनि निकास ले हइ ... हमर सृजन मूर्खतापूर्वक होल ह, हम कुच्छो भूल नयँ पावऽ हूँ - कुच्छो नयँ !
दुपहर के भोजन के बाद लगभग छो बजे हम बुलवार (boulevard) लगी रवाना होलिअइ । हुआँ परी भीड़भाड़ हलइ । राजकुमारी अपन बेटी के साथ बेंच पर बैठल हलथिन, नवयुवक लोग से घिरल, जेकन्हीं बीच उनकन्हीं के शुभकामना देवे लगी होड़ मच्चल हलइ । हम कुछ दूर एगो दोसर बेंच पर बैठल हलिअइ, डी॰ रेजिमेंट के दू गो परिचित अफसर के रोकलिअइ ... आउ उनकन्हीं साथ कुछ तो बतियाय लगलिअइ । स्पष्टतः ई हास्यजनक हलइ, काहेकि उनकन्हीं पागल नियन खिखियाय लगलथिन । उत्सुकता छोटकी राजकुमारी के घेरले नवयुवक लोग में से कुछ के हमरा दने आकृष्ट कइलकइ । धीरे-धीरे सब कोय उनका छोड़ देते गेलइ आउ हमर दल में शामिल हो गेते गेलइ । हम चुप नयँ होलिअइ - हमर खिस्सा में मूर्खता के हद तक चतुराई हलइ, हमरा भिर से गुजर रहल विलक्षण लोग पर के व्यंग्य निर्दयता के हद तक कटु हलइ ... हम सूर्यास्त होवे तक लोग के मनोरंजन करते रहलिअइ । कइएक तुरी छोटकी राजकुमारी अपन माय के साथ हाथ में हाथ डालले हमरा भिर से गुजरलथिन, जिनकर साथ में एगो कइसनो अपंग बुजुर्ग हलइ । कइएक तुरी हमरा पर पड़ल उनकर दृष्टि से झुंझलाहट अभिव्यक्त होब करऽ हलइ, लेकिन भावशून्यता प्रकट करे के प्रयास करते ...
"ऊ अपने के की कहब करऽ हलइ ?" नवयुवक लोग में से एगो के ऊ पुछलथिन, जे नम्रता के खियाल से उनका भिर लौट गेते गेले हल । "वास्तव में बहुत मनोरंजक कहानी - युद्ध में अपन पराक्रम के बारे ? ..." ऊ ई बात काफी जोर से बोललथिन, आउ शायद, हमरा पर व्यंग्य कस्से के मंशा से । "अहा !" हम सोचलिअइ, "अपने तो वास्तव में गोसाऽ हथिन, प्यारी राजकुमारी; दम लेथिन, अभी तो आउ कुछ होतइ !"
ग्रुशनित्स्की एगो हिंसक जानवर नियन उनका अपन दृष्टि से पिछुअइते रहलइ, आउ अपन दृष्टि के उनका पर से कभी अलगे नयँ कइलकइ - हम बाजी के साथ कहऽ हिअइ, कि बिहान ऊ केकरो से बड़की राजकुमारी के पास परिचय करावे लगी विनती करतइ । ऊ बहुत खुश होथिन, काहेकि ऊ बोर हो गेलथिन हँ ।
Posted by नारायण प्रसाद at 4:46 AM
Labels: अनूदित साहित्य, उपन्यास
No comments:
Subscribe to: Post Comments (Atom)


c: text/html

text:
एगो ब्राह्मण हलै । ओकरा एके गो लड़का हलै । ऊ सब कुछ में तेज हलै बाकि गरीब ब्राह्मण होवे से पढ़ा-लिख नै सकऽ हलै । ओकर गाँव के लोग बड़ी कहलकै कि ये पंडी जी, तूँ अप्पन लड़कावा के पढ़ा देतो हल से तोहर लड़कावा पढ़े में बड़ी तेज हको । कुछ दिन के बाद ब्राह्मण एगो मास्टर से कहलकै कि ए गुरु जी, हम्मर लड़कावा के कोय तरह से पढ़ा देतो हल तऽ बड़ी अच्छा होते हल । तऽ गुरु जी पढ़ावे लगलथि । दुनों हमसे एके साथे खा हलथी, पीआ हलथी आउ रहऽ हलथी । कुछ दिन के बाद एक रात में लड़कावा एगो सपना देखलकै लि दूगो लड़की हमरा नेहावऽ है आव एगो पानी भर रहलै है । फिर निन्दिया टूट गेलै । तब ऊ हँसे लगलै । एकरा बाद काने लगलै । तब गुरु जी एकर कारन पूछे ला चाहलथी । लेकिन सोचलथी कि अभी रात हे से भोरे पूछवै । जब भोर भेलै तब नस्ता-पानी करे के बाद गुरु जी पूछे लगलथी कि आज रात में तूँ हँसे लगलहीं आउ फीन काने काहे लगलहीं । तब लड़कावा कुछ नै बोललै । काहे से कि गुरु जी के भी दूगो लड़की हलै आउ अपना अउरत हलै । एही से केतनो पूछलकथिन बाकि नै कहलकै । अन्त में गुरु जी मारे ले दउड़लथी । तब ऊ लड़कावा भागे लगलै । भागते-भागते एगो राजा मिललै ओकरा से सब हाल कह देलकै । राजा के दया आ गेलै । तब ओकरा लेके राजा घर चल गेलै । कुछ दिन के बाद सब बात जान गेलै आउ लइकवा से पूछे लगलै कि तहिना तूँ सपना में की देखलहीं हल ? कि तोरा गुरु जी पूछलकौ हल तो नै बतौलहीं हल, से ऊ मारे लगलौ बाकि ऊ राजा के भी नै बतौलकै । काहे कि राजा के भी दूगो बेटी हले आउ अपना अउरत हलै । एही से राजा भी केतनो पूछलकै बाकि नै कहलकै । से खिसिया के राजा अप्पन जल्लाद से कहलकै कि जाव एकर करेजा काढ़ के लेले आवऽ । जब ऊ लड़कावा के ले जाय लगलै तब रानी कहलकै कि ए जल्लाद, तोरा हम दू हजार रोपैया दे हियौ से तूँ ई लड़कावा के हमरा दे दे आउ बानर के करेजा लान के राजा के दे दे । जल्लाद ऊ लड़कावा के दे देलकै आउ दू हजार रोपैया ले लेलकै आउ बानर के करेजा लाके राजा के दे देलकै । ऊ रानी के यहाँ छिप के रहे लगलै ।
ओही समय में एगो राजा दूसर राजा के परीक्षा करऽ हलै । तो एक दिन ऊ राजा से चिट्ठी अयलै । ओकरा साथ दू गो घोड़ी भी हलै । चिट्ठीया में लिखल हलै कि ई दूनों घोड़ी में कउन माय है आउ कौन बेटी हे । अगर तूँ नै पहचनवै तो हम तोहर राज ले लेवौ आउ अगर पहचान जयवै तो हम्मर राज तूँ ले लिहैं । राजा के भारी फिकिर पड़लै । राजा सब हाल रानी के कह देलकै । तब रानी भी उदास रहे लगलै । रानी के उदास देख के लड़कावा पूछलकै । पूछला पर सब हाल मालुम होलै । तब लड़कावा कहलकै कि हम पहचान जैवे । दूसर दिन रानी कहलकै कि ए राजा, से एगो लड़का है, से कहऽ है कि हम पहचान जयवै । से जी-जान ओकर बकस देहौ तब हम बोलयवो । राजा कहलकै कि जाव सो ले आवऽ । रानी ऊ लड़कावा के ले लैकै । लड़कावा राजा से कहलकै कि एक सड़क पर ढेर सान कूड़ा-करकट जमा कर के जरवा देहै । राजा सब कुछ कर देलकै । तब दूनो घोड़िया के मँगावल गेलै । दूगो घुड़सवार दुनू पर सवार हो गेलै आउ कूड़ा-करकट के ढेरवा से टपावे लगलै । एगो टाप गेलै से माँ हलै आउ एगो नऽ टपलै से बेटी हलै । राजा एगो कागज में 'माँ-बेटी' लिख केगियरिया में बाँध देलकै । घोड़ी के छोड़ देलकै । दूसर राजा अप्पन राज के हार गेलै । ऊ राजा के एके गो बेटी हलै से ऊ ई राजा के पास चिट्ठी लिखलकै कि अप्पन बेटा से हम्मर बेटी के सादी कर लऽ । बड़ी धूम-धाम के साथ दूनो के सादी भे गेल । ऊ लड़कावा अपना ससुर के इहाँ रहे लगल आउ उहाँ के राज-पाट करे लगल । अब ऊ अप्पन पिता के भी बोला लेलकै आउ हराम से रहे लगलै । बुद्धि से का नऽ हो जा सकऽ है ।

robotstxt: allowed

filter: keep


text:
Thursday, June 08, 2017
विश्वप्रसिद्ध रूसी नाटक "इंस्पेक्टर" ; अंक-4 ; दृश्य-6
दृश्य-6
(ख़्लिस्ताकोव आउ अरतेमी फ़िलिप्पोविच)
अरतेमी फ़िलिप्पोविच - (तनके सावधान मुद्रा में खड़ी आउ हाथ में तलवार लेले प्रवेश) खुद के परिचय देवे में सम्मानित अनुभव करऽ हिअइ - अनुदान संस्था के न्यासी, कोर्ट काउंसिलर ज़िम्ल्यानिका ।
ख़्लिस्ताकोव - अपने के निम्मन स्वास्थ्य के कामना करऽ हिअइ । हार्दिक निवेदन हइ कि अपने बैठ जाथिन ।
अरतेमी फ़िलिप्पोविच - हमरा अपने के साथ देवे आउ हमर अधीक्षण के अंतर्गत अनुदान संस्था में व्यक्तिगत रूप से स्वागत करे के सम्मान मिललइ ।
ख़्लिस्ताकोव - ओ, हाँ ! आद हइ । अपने बहुत निम्मन मध्याह्न भोजन करइलथिन हल ।
अरतेमी फ़िलिप्पोविच - पितृभूमि के सेवा हेतु प्रयास करना हमरा लगी खुशी के बात हइ ।
ख़्लिस्ताकोव - हम, स्वीकार करऽ हिअइ, ई हमर कमजोरी हइ कि हमरा निम्मन भोजन पसीन पड़ऽ हइ । किरपा करके बताथिन, हमरा लगऽ हइ कि जइसे कल्हे अपने कद में जरी छोटगर लगऽ हलथिन, सच हइ न?
अरतेमी फ़िलिप्पोविच - बहुत संभव हइ । (थोड़े देर चुप रहला के बाद) हम कह सकऽ हिअइ, कि हम कोय कसर नयँ छोड़ऽ हिअइ आउ उत्साह से अपन कर्तव्य के पालन करऽ हिअइ । (अपन कुरसी के साथ आउ नगीच आवऽ हइ आउ आधा फुसफुसाहट में बोलऽ हइ) हियाँ के पोस्टमास्टर बिलकुल कुछ नयँ करऽ हइ, सब काम में बड़गो लापरवाही होवऽ हइ, पैकेट सब रोकके रक्खल रहऽ हइ ... ई बात के खुद जाँच कर लेथिन । जज भी, जे अभी-अभी हमरा आवे के पहिले हाजिर होला हल, खाली खरगोश के पीछू-पीछू घूमते रहऽ हका, ऑफिस में कुत्ता रक्खऽ हका, आउ अगर हमरा अपने के सामने स्वीकार करे के चाही, जे वस्तुतः पितृभूमि के हित में हमरा अइसन करना कर्तव्य हइ, त हलाँकि ई हमर रिश्तेदार आउ दोस्त हथिन, हम कहबइ कि इनकर व्यवहार अत्यंत निंदनीय हइ । हियाँ एगो जमींदार हका, दोबचिन्स्की, जिनका से अपने मिल चुकलथिन हँ; आउ जइसीं दोबचिन्स्की घर से कधरो बाहर निकसऽ हका, कि ऊ (जज) उनकर बीवी के साथ बैठ जा हका, हम (ई मामले में) कसम खाय लगी तैयार हिअइ ... आउ बस खाली उनकर बुतरुअन तरफ देखथिन - ओकन्हीं में से एक्को गो के शकल दोबचिन्स्की से नयँ मिल्लऽ हइ, हियाँ तक कि, सबसे छोटकी बेटिया के शकल बिलकुल जज से मिल्लऽ-जुल्लऽ हइ ।
ख़्लिस्ताकोव - की कहऽ हथिन ! आउ हम तो अइसन बिलकुल नयँ सोचऽ हलिअइ ।
अरतेमी फ़िलिप्पोविच - आउ अइकी हियाँ के स्कूल इंस्पेक्टर ... हमरा तो समझ में नयँ आवऽ हइ कि प्राधिकारी द्वारा कइसे ओकरा अइसन पद देल गेलइ - ऊ तो याकोबिन (Jacobin) [23] से भी बत्तर हइ, आउ युवा वर्ग के मस्तिष्क में अवांछित विचार पैदा करऽ हइ, जेकरा अभिव्यक्त करना भी कठिन हइ । की अपने चाहथिन कि बेहतर हम ई सब कुछ लिखित रूप में दे दिअइ ?
ख़्लिस्ताकोव - ठीक हइ, लिखित में हीं सही । हमरा बड़ी खुशी होतइ । जानऽ हथिन, हमरा केतना पसीन पड़ऽ हइ ऊबाहट के बखत कुछ मनोरंजक चीज पढ़ना ... अपने के पारिवारिक नाम की हइ ? हम हमेशे भूल जा हिअइ ।
अरतेमी फ़िलिप्पोविच - ज़िमल्यानिका ।
ख़्लिस्ताकोव - ओ हाँ ! ज़िमल्यानिका । आउ किरपा करके बताथिन, की अपने के बाल-बुतरू हइ ?
अरतेमी फ़िलिप्पोविच - जी, पाँच गो हइ; दू गो जवान हो चुकले ह ।
ख़्लिस्ताकोव - की कहऽ हथिन, जवान ! आउ ओकन्हीं कइसे ... कइसे ओकन्हीं के ... ?
अरतेमी फ़िलिप्पोविच - मतलब अपने पुच्छे लगी चाहऽ हथिन, ओकन्हीं के की नाम हइ ?
ख़्लिस्ताकोव - हाँ, ओकन्हीं के नाम की हइ ?
अरतेमी फ़िलिप्पोविच - निकोलाय, इवान, एलिज़ावेता, मारिया आउ पिरिपेतुआ ।
ख़्लिस्ताकोव - निम्मन नाम हइ ।
अरतेमी फ़िलिप्पोविच - हम अपन उपस्थिति से अपने के कष्ट देवे के हिम्मत कइले बेगर, पवित्र कर्तव्य लगी अपने के सुनिश्चित समय लेवे लगी नयँ चाहऽ हिअइ ... (बाहर जाय के मंशा से आदरार्थ झुक जा हइ ।)
ख़्लिस्ताकोव - (दरवाजा तक साथ जइते) नयँ, कोय बात नयँ । अपने जे कुछ बोललथिन, बड़ी मजेदार हलइ। किरपा करके दोसरो बखत भेंट देथिन ... हमरा ई बहुत पसीन हइ । (लौट जा हइ आउ दरवाजा खोलके ओकर पीछू चिल्ला हइ) अजी ! अपने के की ? हम अपने के नाम आउ पैतृक नाम हमेशे भूल जा हिअइ ।
अरतेमी फ़िलिप्पोविच - अरतेमी फ़िलिप्पोविच ।
ख़्लिस्ताकोव - हमरा पर अनुग्रह करथिन, अरतेमी फ़िलिप्पोविच । हमरा साथ एगो विचित्र घटना हो गेलइ - रस्ता में हमर जेभी बिलकुल खाली हो गेलइ । की अपने के पास उधार देवे लगी पैसा होतइ - एहे कोय चार सो रूबल ?
अरतेमी फ़िलिप्पोविच - जी, हइ ।
ख़्लिस्ताकोव - कहथिन, कइसन संयोग हइ । हार्दिक धन्यवाद ।
Posted by नारायण प्रसाद at 7:43 PM
Labels: अनूदित साहित्य, नाटक
No comments:
Subscribe to: Post Comments (Atom)


text:
जिला शिवहर पूर्णवास केन्द्र पर सतरह अति कुपोषित बच्चा के जगह पांच अतिकुपोषित बच्चा रह रहल हई। तभी भी पैष्टिक आहार बहुत कम मिल रहल हई।
एन.आर.सी. में आयल अतिकुपोषित बच्चा साजिद के दादी संजोगिया देवी, दुर्गा कुमारी के माई सीमा देवी कहलथिन कि 9 जनवरी 2015 से हम सब रह रहल छी। लेकिन कहां ओतना सुविधा मिल रहल हई। दु बेर ही दुध मिलई छई। खाना भी समय से न मिल रहल हई। जेईसे कि दस बजे नास्ता, एक बजे खाना मिलई छई। त कईसे बच्चा के ताकत होतई। फलो न मिलई छई। झुठे के सरकार कमजोर बच्चा के लेल इ व्यवस्था कर देले छथिन। बच्चा के नाम पर सरकारी लोग के पैकेट में रूपईया जाई छई।
ए.एन.एम. नविदिता कुमारी, संजू कुमारी कहलथिन कि ठंडा के कारण बच्चा कम हई। महिला झुठ बोलई छथिन। इहां सब कुछ मीनू के अनुसार देल जा रहल हई। पांच गो बच्चा हई तईयो चार लीटर दूध लेल गेल हई। अंडा भी देल जाई छई। ठंडा में केला के बदले दोसर फल देल जाई छई।
एन.आर.सी. समन्वयक सुनिल कुमार कहलथिन कि अब बच्चा के माई के सौ रूपईया के जगह पचास रूपईया देल जा रहल हई। ऐई कारण लोग आवे के न चाहई छथिन। पौष्टिक आहार भी देल जाई छई। समान खत्म हो गेल हई त शाम के अतई। फल अउर हरा सब्जी सब दिन अबई छई। बाकी समान एक महिना के स्टाॅक मेें अबई छई।
ऐई तरह से कईसे होतई कुपोषण दूर
जिला शिवहर पूर्णवास केन्द्र पर सतरह अति कुपोषित बच्चा के जगह पांच अतिकुपोषित बच्चा रह रहल हई। तभी भी पैष्टिक आहार बहुत कम मिल रहल हई।


text:
जिला सीतामढ़ी, प्रखण्ड रीगा, गांव बराही। उहां आंगनवाड़ी केन्द्र संख्या संतानवे के लेल भवन बन के तैयार हई जे विद्यालय में बनल हई। लेकिन अभी उहां पढ़ाई न होई छई।
उहां सेविका बेबी कुमारी कहलथिन कि हम केन्द्र अभी ओई जगह न चलबई ले। कारण कि उहां शौचालय, चापाकल अउर साफ-सफाई न हई। मुखिया के भी ऐकर जानकारी हई। लेकिन उहां पूर्ण व्यवस्थित हो जतई त उहां पर केन्द्र चलतई।
मुखिया शिवचंद्र पासवान कहलथिन कि भवन 2012 से 2013 के एलाॅट में बनलई। जेकर वजट चार लाख साठ हजार रहई। भवन के साथ शौचालय भी बनलई। चापाकल भी रहई लेकिन उहां न रहे के कारण थप हई। रह गेलई साफ सफाई त केन्द्र चलतई तब न साफ-सफाई रहतई।
सी.डी.पी.ओ. अंजू कुमारी कहलथिन कि हमरा सूचना न रहल कि उहां भवन बनल हई। लेकिन उहां से कुछ लोग के द्वारा जानकारी मिलल त एक सप्ताह के अंदर में आदेश देली कि भवन में केन्द्र चालू करे के लेल अपन भवन बन गेल हई त दोसर जगह कयला जतई।
जिला सीतामढ़ी, प्रखण्ड रीगा, गांव बराही। उहां आंगनवाड़ी केन्द्र संख्या संतानवे के लेल भवन बन के तैयार हई जे विद्यालय में बनल हई। लेकिन अभी उहां पढ़ाई न होई छई।


text:
जिला शिवहर , प्रखण्ड तरियानी, गांव वैधनाथपुर, वार्ड नम्बर ग्यारह। इहां लगभग पांच सौ घर में शौचालय न हई। जेइ कारण लोग सबके शौच के लेल दिक्कत होई छई।
इहां के सुनिता देवी, कुरैसा खातुन, मोहम्मद मुनीर कहलथिन कि सब जगह शौचालय बन गेलई। एई गांव में बनवे न कलई। सरकार एतना प्रचार प्रसार करइ छथिन कि शौचालय में शौच करे के लेल। बाहर में करे से बिमारी होई छई। लेकिन हम सब मजदुर आदमी घर चलाउ कि शौचालय बनाउ। कयला कि सरकारी शौचालय भी बनाबे के लेल रूपइया के मांग करई छथिन। इ भी कहइ्र छथिन कि पहिले अपने से बनाउ ओकरा बाद रूपइया मिलतइ्र। हमसब ओतना रूपईया कहां से लाउ से बनायब।
वार्ड मेम्बर मिना देवी कहलथिन कि जब बनावे अबई छइ सरकारी शौचालय त रूपइया के चलते न बनबई जाई छथिन। सरकारी भी शौचालय बनबई छई त पहिले अपने रूपइया लगावे के परई छई।
पी.एच.ई.डी. विभाग के बड़ा बाबु जीतेन्द्र कुमार कहलथिन कि जे भी लोग शौचालय बनावे के चाहई छथिन उ बनवा के फोटो के साथ आवेदन देथिन त विभाग से उनका बारह हजार रूपइया देल जतई।


text:
बाद में अइसन होलइ कि रस्कोलनिकोव के कइसूँ मालूम चल गेलइ, कि खास काहे लगी ऊ फेरीवाला आउ औरतिया अपना हीं लिज़ावेता के बोलइलके हल । बात बिलकुल सधारण हलइ आउ एकरा में अइसन कुच्छो खास बात नयँ हलइ । (ई शहर में) आल आउ कंगाल होल एगो परिवार अपन समान बेच रहले हल, पोशाक वगैरह, सब कुछ औरतानी । चूँकि बजार में बेचना नफा के सौदा नयँ हलइ, ओहे से ओकन्हीं एगो दलाल औरत खोजब करऽ हलइ, आउ लिज़ावेता अइसन काम करऽ हलइ - ऊ दलाली (कमीशन) ले हलइ, काम में लग जा हलइ आउ ओकरा ई काम में महर्रत हासिल हलइ, काहेकि ऊ बहुत ईमानदार हलइ आउ हमेशे एकदम आखरी दाम बोलऽ हलइ - जे दाम एक तुरी बोल देतइ, ओहे रहतइ । साधारणतः ऊ बहुत कम बात करऽ हलइ, आउ जइसन पहिले बता देल गेले ह, ऊ नम्र आउ डरपोक हलइ ...
Monday, December 08, 2014
अपराध आउ दंड - भाग – 1 ; अध्याय – 6
अपराध आउ दंड
भाग – 1
अध्याय – 6
बाद में अइसन होलइ कि रस्कोलनिकोव के कइसूँ मालूम चल गेलइ, कि खास काहे लगी ऊ फेरीवाला आउ औरतिया अपना हीं लिज़ावेता के बोलइलके हल । बात बिलकुल सधारण हलइ आउ एकरा में अइसन कुच्छो खास बात नयँ हलइ । (ई शहर में) आल आउ कंगाल होल एगो परिवार अपन समान बेच रहले हल, पोशाक वगैरह, सब कुछ औरतानी । चूँकि बजार में बेचना नफा के सौदा नयँ हलइ, ओहे से ओकन्हीं एगो दलाल औरत खोजब करऽ हलइ, आउ लिज़ावेता अइसन काम करऽ हलइ - ऊ दलाली (कमीशन) ले हलइ, काम में लग जा हलइ आउ ओकरा ई काम में महर्रत हासिल हलइ, काहेकि ऊ बहुत ईमानदार हलइ आउ हमेशे एकदम आखरी दाम बोलऽ हलइ - जे दाम एक तुरी बोल देतइ, ओहे रहतइ । साधारणतः ऊ बहुत कम बात करऽ हलइ, आउ जइसन पहिले बता देल गेले ह, ऊ नम्र आउ डरपोक हलइ ...
लेकिन रस्कोलनिकोव एन्ने कुछ समय से अंधविश्वासी हो गेले हल । अंधविश्वास के छाप बाद में लम्मा समय तक रह गेलइ, लगभग अमिट । आउ इ सब मामले में ओकरा हमेशे बाद में कोय विचित्र आउ रहस्यमय बात देखे के प्रवृत्ति हो गेलइ, मानूँ ई सब बात में कोय विशेष प्रभाव आउ संयोग काम कर रहल होवे । पिछला जाड़ा में एगो ओकर परिचित छात्र, पोकोरेव, ख़ार्कोव जइते समय, बातचीत के दौरान कइसूँ ओकरा बुढ़िया अल्योना इवानोव्ना के पता बता देलके हल, ई सोचके कि खुदा-न-खास्ते ओकरा कभी जरूरत पड़ जाय गिरवी रक्खे के । बहुत समय तक ऊ ओकरा पास नयँ गेलइ, काहेकि ओकरा टीसनी पढ़ावे के हलइ आउ कइसूँ ओकर गुजारा हो रहले हल । कोय डेढ़ महिन्ना पहिले ओकरा ऊ पता के आद पड़ गेलइ; ओकरा पास गिरवी रक्खे लायक दू वस्तु हलइ - ओकर बाप के चानी के पुरनका घड़ी आउ सोना के एगो छोट्टे गो अंगूठी, तीन लाल नग जड़ल, जे ओकरा ओकर बहिनी जुदा होवे बखत आदगार के रूप में भेंट देलके हल । ऊ अंगूठी गिरवी रक्खे खातिर ले जायके निश्चय कइलकइ; बुढ़िया के पता ढूँढ़ लेला पर, पहिलहीं नजर से, ओकरा बारे कुच्छो बिन जानलहीं, ओकरा तरफ दुर्निवार घृणा होलइ, ओकरा हीं से दू रूबल के "नोट" लेलकइ, आउ घर वापिस जइते बखत एगो घटिया किसिम के छोटगर कलाली में गेलइ । ऊ चाय मँगइलकइ, बइठ गेलइ आउ गहरा सोच में डूब गेलइ । एगो विचित्र विचार ओकर दिमाग में तैयार हो रहले हल, जइसे कि अंडा से चूजा, जेकरा में ऊ पूरा के पूरा लीन हलइ ।
लगभग ओकर बगल में दोसरा टेबुल से लगके बइठल हलइ एगो छात्र, जेकरा ऊ बिलकुल नयँ जानऽ हलइ आउ न जेकरा बारे कुछ आद हलइ, आउ एगो नौजवान अफसर । ओकन्हीं बिलियर्ड खेलके अइले हल आउ चाय पीए लगी बइठ गेले हल । अचानक ओकरा सुनाय देलकइ, कि छात्र अफसर से ऊ गिरवी रक्खे वली, अल्योना इवानोव्ना, कॉलेजिएट सेक्रेटरी, के बारे बोल रहले ह, आउ ओकरा ओकर पता दे हइ । ई बात रस्कोलनिकोव के कइसूँ अजीब लगलइ - ऊ अभिये हुआँ से अइले ह, आउ हियाँ ठीक ओकरे चर्चा होब करऽ हइ । जाहिर हइ कि ई संयोग के बात हलइ, लेकिन ओकर दिमाग पर जे बहुत असाधारण छाप पड़लइ, ओकरा ऊ कइसूँ दूर नयँ कर पा रहले हल, आउ हियाँ मानूँ कोय बिलकुल ओकरे काम कर रहले ह; ऊ छात्र अचानक अपन साथी के ई अल्योना इवानोव्ना के बारे विस्तार से बतावे लगी चालू कर दे हइ ।
"मशहूर हइ ऊ", ऊ बोललइ, "ओकरा हीं से कभी भी पइसा मिल सकऽ हइ । यहूदी जइसन अमीर हइ, एक्के तुरी में पाँच हजार रूबल दे सकऽ हइ, लेकिन एक रूबल खातिर भी गिरवी लेवे में नयँ हिचकऽ हइ । हमन्हीं कइए गो ओकरा हीं गेलिए ह । खाली ऊ भयंकर चुड़ैल हइ ..."
आउ ऊ बतावे लगलइ कि ऊ कइसन कमीनी आउ मनमौजी हइ, कि भुगतान करे में एक्को दिन देरी होलो कि गिरवी रक्खल समान गेल समझऽ । समान के जेतना कीमत होवऽ हइ ओकरा से चार गुना कमती दे हइ, लेकिन सूद तो पाँच प्रतिशत आउ सातो प्रतिशत महिन्ना के हिसाब से ले हइ, वगैरह, वगैरह । छात्र बकबक जारी रखलकइ आउ बतइलकइ, ओकरा अलावे, एहो कि बुढ़िया के एगो बहिन हकइ, लिज़ावेता, जेकरा ऊ, अइसन नटघुरनी आउ कमीनी, हमेशे मारते रहऽ हइ, आउ बिलकुल अपन दासी बनइले रहऽ हइ, एगो छोटका बुतरू नियन, जबकि लिज़ावेता कम से कम आठ विर्शोक उँचगर (अर्थात् 5 फुट 10 इंच के) [1] हइ ...
"ई तो एगो अद्भुत औरत हइ !" छात्र चिल्लइलइ आउ हँस पड़लइ ।
ओकन्हीं लिज़ावेता के बारे चर्चा करे लगलइ । छात्र ओकरा बारे एक प्रकार के विशेष मनोविनोद के लहजा में बात कर रहले हल आउ हँसते रहलइ, आउ अफसर बड़ी दिलचस्पी के साथ सुनते रहलइ आउ छात्र के कहलकइ कि जरी ई लिज़ावेता के ओकरा हीं कपड़ा के मरम्मत लगी भेज दे । रस्कोलनिकोव एक्को शब्द सुन्ने में चूक नयँ कइलकइ, आउ तुरते सब कुछ जान गेलइ । लिज़ावेता बुढ़िया के छोटकी सतेली बहिन हलइ (अलग-अलग माय से), आउ ओकर उमर पैंतीस बरस हलइ । ऊ बहिनी हीं दिन-रात काम करऽ हलइ, आउ खाना बनावे आउ कपड़ा साफ करे के अलावा पइसा लेके कपड़ा सीये के काम करऽ हलइ, पोछो-उछा लगावे के काम करऽ हलइ, आउ सब कमाय बहिनी के हाथ में दे दे हलइ । कउनो औडर, चाहे कउनो काम अपने जिम्मे बिन बुढ़िया के इजाजत के लेवे के हिम्मत नयँ करऽ हलइ । बुढ़िया अपन वसीयतो कर चुकले हल, जे लिज़ावेता के भी मालूम हलइ, जेकरा वसीयत के मोताबिक एगो अद्धी भी नयँ मिल्ले वला हलइ, सिवाय चल सम्पत्ति, कुरसी आदि के; सब्भे पइसा एन॰ प्रान्त में एगो मठ के चल जाय वला हलइ, ओकर आत्मा के शाश्वत प्रार्थना लगी । लिज़ावेता एगो निम्न मध्यम वर्ग के औरत हलइ, कोय सरकारी कर्मचारी नयँ, गैर-शादीशुदा, आउ देखे में अजीब तरह के बेढंगी, कद में काफी उँचगर, लमगर आउ बाहर तरफ निकसल नियन गोड़, हमेशे बकरा के खाल के बन्नल फट्टल-पुरान बश्माक (जुत्ता), लेकिन खुद के साफ-सुथरा रखले । मुख्य बात, कि जेकरा से छात्र आश्चर्यचकित हलइ आउ हँस्सऽ हलइ, ई हलइ कि लिज़ावेता जब न तब दोपस्ता रहऽ हलइ ...
"लेकिन तू तो कहऽ हीं कि ऊ कुरूप हकइ ?" अफसर टिप्पणी कइलकइ ।
"हाँ, अइसे तो सामर हइ, छद्मवेश में तो पक्का सैनिक लगऽ हइ, लेकिन ई जान ल कि ऊ कुरूप बिलकुल नयँ हकइ । ओकर चेहरा आउ आँख एतना अच्छा हइ । हद से जादे । एकर सबूत हइ - ओकरा कइएक लोग पसीन करऽ हइ । ऊ एतना शांत, सीधगर, विनम्र, सहमत, सब कुछ से सहमत । आउ ओकर मुसकानो बहुत सुन्दर ।"
"त पक्का हउ कि ऊ तोरो पसीन हउ ?" अफसर हँस पड़लइ ।
"ओकर अनोखापन से । नयँ, अइकी असली बात हम बतावऽ हियो । हम तो ई मनहूस बुढ़िया के मारके दफना दिअइ, आउ तोरा विश्वास देलावऽ हियो कि हमरा एकरा से कोय पछतावा नयँ होवइ ।" छात्र बात जारी रखते जोश के साथ बोललइ ।
अफसर फेर हँस पड़लइ, जबकि रस्कोलनिकोव चौंक उठलइ । ई केतना विचित्र बात हलइ !
"ठहरऽ, हम तोरा एगो गम्भीर प्रश्न पुच्छे ल चाहऽ हकियो", छात्र जोश में आ गेलइ । "हम तो अभी, वस्तुतः, मजाक कर रहलियो हल, लेकिन देखऽ - एक तरफ तो बेवकूफ, नासमझ, निकम्मी, नीच, रोगियाही, बुढ़िया, केकरो काम के नयँ, आउ एकर उलटा, सब लगी खतरनाक, जेकरा खुद्दे नयँ मालूम, कि काहे लगी जी रहल ह, आउ जे कल्हींएँ खुद्दे मर जइतइ । समझऽ हो ? समझऽ हो ?"
"हाँ, समझऽ हिअउ ।" अफसर जवाब देलकइ, जोश में आल अपन साथी के एकटक देखते ।
"आगे सुनऽ । दोसरा तरफ, तरुण, ताजा जिनगी बिन सहारा के बेकार में बरबाद हो रहले ह, आउ ई हजारों में हइ, आउ ई सगरो हइ ! सैकड़ो, हजारो नेक काम आउ कारबार कइल आउ सुधारल जा सकऽ हइ ऊ बुढ़िया के पइसा से, जेकरा मठ के हवाले कर देल गेले ह ! सैकड़ों, शायद हजारों, लोग के सही रस्ता पर लावल जा सकऽ हइ; दसों परिवार के कंगाली से, अधोगति से, बरबादी से, बदचलनी से, यौन रोग के अस्पताल से बचावल जा सकऽ हइ - आउ ई सब कुछ ओकर (बुढ़िया के) पइसा से । मार डाल ओकरा आउ ले ले ओकर पइसा, ताकि बाद में एकर मदद से मानवता के सेवा में आउ सामान्य लोग के काम में खुद के अर्पित कर सको - तूँ की सोचऽ ह, की ई एगो बिलकुल छोटकुन्ना अपराध के, हजारों निम्मन काम से, प्रायश्चित्त नयँ कइल जा सकऽ हइ ? एक जिनगी के बदले - हजारों जिनगी, सड़े से आउ अधोगति से बच जइतइ । एक मौत आउ ओकर बदले सो जिनगी - बस, बिलकुल सरल गणित ! आउ सामान्य तराजू पे तौलके अगर देखल जाय त ई मरियल, बेवकूफ आउ दुष्ट बुढ़िया के जिनगी के की मोल हइ ? एगो ढिल्ला, चाहे इसरौरी (तिलचट्टा) के जिनगी से जादे नयँ, आउ एतनो कीमत नयँ हकइ, काहेकि बुढ़िया खतरनाक हइ । ऊ दोसर के जिनगी निगल रहले ह - हाल में ऊ लिज़ावेता के अँगुरी दँतवा से काट लेलके हल; मोसकिल से बचलइ, नयँ तो एकरा काटके अलगहीं करे पड़ते हल !"
"वास्तव में, ओकरा जीए के हक नयँ हइ ।" अफसर टिप्पणी कइलकइ, "लेकिन ई तो प्रकृति के नियम हइ ।"
"अरे, भाय, प्रकृति के तो सुधारल आउ मार्गदर्शन देल जा हइ, एकरा बेगर तो पूर्वाग्रह में डूब जाय पड़ते हल । एकरा बेगर तो एक्को गो महान पुरुष नयँ होते हल । लोग के कहना हइ - "कर्तव्य, अंतःकरण", हम कर्तव्य आउ अंतःकरण के विरुद्ध कुछ नयँ कहे लगी चाहऽ ही, लेकिन आखिर एकरा हमन्हीं समझिअइ त कइसे ? ठहरऽ, हम तोहरा एगो सवाल पुच्छऽ हियो । सुन्नऽ !"
"नयँ, तूँ ठहर; हम तोरा सवाल पुछबउ । सुन !"
"अच्छऽ !"
"अइकी तूँ अभी बकबक कर रहलँऽ हँ आउ भाषण झाड़ रहलँऽ हँ, लेकिन तूँ हमरा बताव - तूँ बुढ़िया के खुद्दे हत्या करमहीं, कि नयँ ?"
"हरगिज नयँ ! हम तो खाली न्याय खातिर ... एकरा से हमरा कोय संबंध नयँ ..."
"आ हमरा कहना हउ कि अगर तूँ खुद नयँ फैसला करमँऽ, त एकरा में कोय न्याय के बाते नयँ ! चलल जाय, एक बाजी आउ हो जाय !"
रस्कोलनिकोव बहुत चिंतित हो गेलइ । वस्तुतः ई सब कुछ बहुत सामान्य आउ बहुत अकसर होवे वला, ओकरा से पहिलहीं कइएक तुरी के सुन्नल, खाली दोसर-दोसर रूप में आउ दोसर-दोसर विषय पर, नौजवानी के बातचीत आउ विचार हलइ । लेकिन काहे ठीक अभिये ओकरा सुन्ने ल मिललइ, ठीक ओहे बातचीत आउ ओहे विचार, जब ओकर अपने दिमाग में अभी-अभी पनप रहले हल ... ठीक ओइसने विचार ? आउ काहे ठीक अभिये, जइसीं ऊ बुढ़िया हीं से अपन विचार के अंकुर लेके अइलइ, ओइसीं ओकरा ओहे बुढ़िया के बारे बातचीत सुनाय दे हइ ? ... ई संयोग ओकरा हमेशे विचित्र लगलइ । ई मामूली, कलाली के बातचीत आगे के घटना के विकास में ओकरा पर बहुत असर डललकइ - जइसे कि वास्तव में एकरा में कुछ पूर्वनिर्धारित हलइ, कुछ संकेत हलइ ...
. . . . . . . . . . . . . . . . . . . . . . . . . . . . . . . .
पुआल-मंडी से लौटला पर, ऊ सोफा पर पड़ गेलइ आउ पूरे एक घंटा तक बिना हिलले-डुलले बइठल रहलइ । एहे बीच अन्हेरा छा गेलइ; ओकरा पास मोमबत्ती नयँ हलइ, आउ ओकर दिमागो में नयँ अइलइ कि रोशनी करूँ । ओकरा कभियो ई आद नयँ पड़लइ कि ई दौरान ऊ कोय चीज के बारे सोचियो रहल हल की ? आखिर ओकरा हाल के बोखार आउ कँपकँपी के आभास होलइ, आउ ऊ राहत के साथ महसूस कइलकइ कि ऊ सोफा पर पड़ियो सकऽ हइ । जल्दीए ओकरा गहरा आउ भारी नीन आ गेलइ, मानूँ ओकरा चाँप देलकइ ।
ऊ असाधारण रूप से देरी तक सोते रहलइ आउ बिन कोय सपना देखले । अगले सुबह दस बजे ओकर भितरा में घुसला पर नस्तास्या ओकरा जबरदस्ती ढकेल के उठइलकइ । ऊ ओकरा लगी चाय आउ पावरोटी लइलकइ । चाय अबरियो दोबारा गरम करके बनावल गेले हल, आउ फेर से ओकरे अप्पन केतली में ।
"अरे, कइसन सो रहले ह !" ऊ गोस्सा से चिल्लइलइ, "आउ हमेशे सुतले रहऽ हइ !"
ऊ प्रयास करके उठलइ । ओकर माथा पिरा रहले हल; ऊ कइसूँ गोड़ पर खड़ी होलइ, अपन भित्तर में घुमलइ आउ फेर से सोफा पर पड़ गेलइ ।
"फेर से सुत्ते के !" नस्तास्या चिल्लइलइ । "बेमार हकऽ की ?"
ऊ कोय जवाब नयँ देलकइ ।
"चाय तो चाही न ?"
"बाद में", ऊ प्रयास करके बोललइ, फेर से अँखिया बन करते आउ देवलिया तरफ करवट बदलते । नस्तास्या झुकके ओकरा भिर खड़ी हो गेलइ ।
"शायद वास्तव में बेमार हका", ऊ बोललइ, मुड़लइ आउ बाहर चल गेलइ ।
ऊ फेर से दू बजे सूप (शोरबा) लेके अन्दर अइलइ । पहिलहीं नियन ऊ पड़ल हलइ । चइया ऊ छूवो नयँ कइलके हल, अइसीं पड़ल हलइ । नस्तास्या भी नराज हो गेलइ आउ गोस्सा से ओकरा ढकेलके उठावे लगलइ ।
"कुंभकर्ण नियन काहे सुत्तल हकऽ !" नफरत से ओकरा तरफ देखते ऊ चिल्लइलइ । ऊ उठके बइठ गेलइ, लेकिन ओकरा से कुछ नयँ बोललइ आउ जमीन तरफ एकटक घूरते रहलइ ।
"बेमार हकऽ की नयँ ?" नस्तास्या पुछलकइ, आउ फेनो ओकरा कोय जवाब नयँ मिललइ ।
"अच्छा होतो कि बाहर जरी हावा खा ल ।" थोड़ी देर रुकके ऊ बोललइ, "तोहरा शायद भूख लगलो होत । कुछ खइबऽ, कि नयँ ?"
"बाद में", ऊ धीरे से बोललइ, "जो !" आउ हाथ से इशारा कइलकइ ।
ऊ कुछ देर खड़ी रहलइ, सहानुभूति से ओकरा तरफ देखते रहलइ आउ फेर बाहर चल गेलइ ।
कुछ मिनट के बाद ऊ अपन पलक उठइलकइ आउ देर तक चाय आउ सूप तरफ देखते रहलइ । बाद में पावरोटी लेलकइ, चम्मच लेलकइ आउ खाय लगलइ ।
ऊ बिन भूख के भी थोड़े स खइलकइ, तीन-चार चम्मच, मानूँ यन्त्रवत् । अब सिरदर्द थोड़े कम हो गेले हल । खाना खतम करके ऊ फेर से सोफा पर तनके पड़ गेलइ, लेकिन ओकरा नीन नयँ आ पइलइ; आ बिन हिलले-डुलले पट्टे पड़ल रहलइ, मुँह के तकिया में घुसइले । ऊ दिवा-स्वप्न देखते रहलइ, आउ सब्भे विचित्र-विचित्र दिवा-स्वप्न; सबसे जादे अकसर ओकर कल्पना में देखाय देलकइ कि ऊ कहीं अफ्रीका में हइ, मिस्र में, कउनो मरु उद्यान (oasis) में । कारवाँ अराम कर रहले ह, ऊँट सब शांति से पड़ल हइ; चारों तरफ खजूर के पेड़ घेरा बनइले खड़ा हइ; सब कोय खाना खाब करऽ हइ । ऊ पानी पीते जा रहले ह, सीधे सोता से, जे ओकर बगले में हइ, आउ कलकल ध्वनि करते बह रहले ह । आउ एतना ठंढा हइ, आउ चमत्कारी-चमत्कारी एतना नीला पानी, ठंढा, रंग-बिरंग पत्थल आउ साफ-सुथरा सुनहरा चमकीला बालू पर से होके बह रहले ह ... अचानक ओकरा साफ-साफ देवाल-घड़ी के बज्जे के अवाज सुनाय पड़लइ । ऊ चौंकके जग गेलइ, अपन सिर उठइलकइ, खिड़की तरफ नजर डललकइ, समय के अंदाजा लगइलकइ आउ बिलकुल होश में आके, अचानक उछल पड़लइ, मानूँ कोय ओकरा सोफा पर से खींचके अलगे कर देल होवे । ऊ दबे पाँव दरवाजा बिजुन गेलइ, ओकरा बिलकुल धीरे से खोललकइ आउ ज़ीना के निच्चे तरफ अकाने लगलइ । ओकर दिल जोर से धड़क रहले हल । लेकिन ज़ीना पर बिलकुल सन्नाटा हलइ, मानूँ सब कोय सुत्तल होवे ... ओकरा भयानक आउ विचित्र प्रतीत होलइ, कि ऊ बेखबर होके कल्हिंएँ से सुत्तल हल आउ अभी तक कुछ नयँ कइलक, कुछ तैयार नयँ कइलक ... आउ एहे दौरान शायद छो बज गेल ... नीन आउ मंदबुद्धिता के स्थान पर अचानक ओकरा पर असाधारण हड़बड़ी वला आउ एक प्रकार के परेशानी वला हलचल छा गेलइ । लेकिन तैयारी कुछ जादे करे के नयँ हलइ । ऊ सारा प्रयास लगा देलकइ, कि ऊ सब कुछ ध्यान में रक्खे आउ कुच्छो नयँ भुलाय; आउ ओकर दिल लगातार धड़कते रहलइ, अइसे ठोकब करऽ हलइ कि ओकरा साँस लेना मोसकिल हो गेले हल । पहिले तो ओकरा एगो फाँस (पाश) बनावे के हलइ आउ ओवरकोट में सीये के हलइ - ई मिनट भर के काम हलइ । ऊ तकिया के निच्चे उलट-पुलट के देखलकइ, आउ ओकरा में ठुँस्सल ओकरा एगो बिलकुल फट्टल-फुट्टल, पुरनका, गर-धोवल अपन कमीज मिललइ । ऊ चिथड़ा से एगो पट्टी (टुकरी, धज्जी) फड़लकइ - एक विर्शोक चौला आउ आठ विर्शोक लम्मा (अर्थात् 1.75 इंच x 14 इंच) [2] । ई पट्टी के ऊ तह करके दोहरइलकइ, एगो चौलगर, मजबूत, गरमी में पेन्हेवला, कोय मोटगर सूती के बन्नल अपन ओवरकोट निकसलकइ (जे ओकर एकमात्र बाहरी पोशाक हलइ) आउ पट्टी के दुन्नु छोर के कोट के बामा तरफ के सूराक के अन्दर में सीये लगलइ । सीये घड़ी ओकर हाथ कँप रहले हल, लेकिन ऊ ई समस्या पर काबू पा लेलकइ, आउ अइसन कि बाहर से कुच्छो नयँ देखाय दे हलइ, जब ऊ फेर से ओवरकोट पेन्हलकइ । सूय-डोरा ओकरा हीं बहुत पहिलहीं से तैयार हलइ, आउ कागज में लपेटल टेबुल के दराज (ड्राअर) में पड़ल हलइ । जाहाँ तक फाँस (पाश) के बात हइ, त ई ओकर खुद के कुशल आविष्कार हलइ - ई काज कुल्हाड़ी के वास्ते हलइ । हथवा में कुल्हाड़ी लेके रोडवा पर तो नयँ जाल जा सकऽ हलइ । आउ अगर कोटवा के अन्दर छिपइते हल, तइयो हथवा से तो एकरा सहारा देवे पड़ते हल, जेकरा पर केकरो नजर जा सकऽ हलइ । अब तो फाँस के मदत से खाली कुल्हाड़ी के फार के अन्दर डाल के रक्खे के जरूरत हलइ, आउ भर रस्ता ओकर काँख के अन्दर से ऊ खुद अराम से लटकल रहतइ । आउ अपन हाथ कोट के बगल के पाकिट में घुसाके, ऊ कुल्हाड़ी के बेंट के अन्तिम छोर के पकड़ले रह सकऽ हलइ, ताकि ऊ झूले नयँ; आउ चूँकि कोट बहुत चौलगर हलइ, वास्तव में एगो बोरा नियन, त कोय बाहर से नयँ देख सकऽ हलइ, कि ऊ हथवा से कोटवा के पाकिट के अन्दर कुच्छो पकड़ले हकइ । ई फाँस के ऊ दू सप्ताह पहिलहीं डिजायन बना लेलके हल ।
ई काम पूरा कइला के बाद, ऊ अपन "तुर्की" सोफा आउ फर्श के बीच के छोटका दरार नियन जगह में अँगुरी घुसइलकइ, आउ बामा कोनमा के पास से बहुत पहिलहीं से तैयार आउ हुआँ छिपावल गिरवी के समान निकसलकइ । लेकिन ई गिरवी के समान, गिरवी के समान बिलकुल नयँ हलइ, बल्कि रंदा से चिक्कन कइल खाली एगो लकड़ी के छोटगर तख्ती (लकड़ी के टुकड़ा) हलइ, जे अकार आउ मोटाय में एगो चानी के सिगरेट-केस से बड़गर नयँ हलइ । ई तख्ती ओकरा सैर-सपाटा के दौरान एक तुरी एगो अहाता में संयोग से मिल गेले हल, जाहाँ एक कक्ष में कोय तरह के एगो करखाना हलइ । बाद में ऊ ई लकड़ी के तख्ती पर एगो लोहा के चिकना आउ पतला पत्तर जोड़ देलके हल, जे शायद कोय चीज के टुकड़ा हलइ, आउ जेहो ओहे बखत ओकरा सड़क पर मिल गेले हल । दुन्नु टुकड़ा के जोड़ देला पर, जेकरा में लोहवा के पत्तर लकड़ी के तख्ती से जरी छोट्टे हलइ, ऊ ओकरा डोरा से आड़े-तिरछे कसके बान्ह देलकइ; बाद में ओकरा एगो साफ-सुथरा उज्जर कागज से सवधानी से आउ फैशनदार रूप में लपेट देलकइ, आउ फेनुँ एगो पतरा रिबन से आड़े-तिरछे बान्ह देलकइ, आउ गाँठ अइसन देलकइ, जेकरा असानी से खोलल नयँ जा सकइ । ई बुढ़िया के ध्यान कुछ समय तक हटावे खातिर हलइ, जब ऊ गाँठ खोले के चक्कर में लग जाय, आउ ई तरह से कुछ मौका मिल जाय । लोहा के पत्तर एकरा कुछ भारी बनावे लगी जोड़ल गेले हल, ताकि बुढ़िया शुरुए में ई नयँ अंदाज लगा पावइ, कि ई "वस्तु" लकड़ी के बन्नल हकइ । ई सब कुछ तब तक सोफा के निच्चे जोगावल हलइ । जइसीं ऊ गिरवी के समान निकसलकइ, तइसीं अचानक अहाता में कहीं पर केकरो चीख सुनाय देलकइ –
"अरे, छो तो कबके बज गेलइ !"
"कबके ! हे भगमान !"
ऊ दरवाजा तरफ लपकके गेलइ, कान लगाके सुनलकइ, झट से टोप उठइलकइ आउ अपन तेरह सीढ़ी उतरे लगलइ, सवधानी से, बिन कोय अवाज कइले, बिल्ली नियन । सबसे जरूरी काम ओकरा सामने हलइ - भनसा घर से कुल्हाड़ी चुराना । काम निपटावे के कुल्हाड़िए से, ई फैसला बहुत पहिले कर लेल गेले हल । ओकरा पास बाग वला टूटदार (फोल्डिंग) चाकू हलइ; लेकिन चाकू, आउ खास करके अपन बल पर ओकरा भरोसा नयँ हलइ, ओहे से आखिर में ऊ कुल्हाड़ी इस्तेमाल करे के फैसला कइलकइ । प्रसंगवश ई सिलसिले में ओकर सब्भे आखरी लेल फैसला सब में एगो ई विशेषता ध्यान में रखल जाय । ऊ सब में एगो विचित्र गुण हलइ - जेतने आखरी ऊ सब होवऽ हलइ, ओतनहीं भद्दा, बेतुका तुरते ओकर नजर में हो जा हलइ । अपन सब आंतरिक कष्टदायक संघर्ष के बावजूद ई पूरे समय के दौरान ऊ कभियो एक्को पल खातिर अपन विचार के कार्यान्वयन (execution) पर विश्वास नयँ कर पइलके हल । आउ अगर कभी अइसनो होते हल, कि अगर ऊ सब कुछ के छोटगर से छोटगर बारीकी तक सोच-विचार कर लेते हल आउ अन्तिम निर्णय ले लेते हल, आउ कोय शंका बाकी नयँ रह जइते हल, तइयो, लगऽ हइ, कि ऊ सब कुछ के बेतुका, भयानक आउ असंभव समझ के त्याग देते हल । लेकिन कइएक अनिर्णीत बिंदु आउ शंका के पूरा खाई रह गेले हल । जाहाँ तक ई बात के संबंध हइ कि कुल्हाड़ी काहाँ से प्राप्त कइल जाय, त ई मामूली बात के ओकरा कोय फिकिर नयँ हलइ, काहेकि एकरा से आउ कोय असान काम नयँ हलइ । बात ई हलइ कि नस्तास्या, खास करके सँझिया के, हर बखत घरवा पर नयँ रहऽ हलइ - या तो ऊ पड़ोसियन के घर भाग जइतइ, चाहे कोय दुकान में, आउ दरवाजा हमेशे पूरा खुल्ला छोड़ दे हइ । मकान-मालकिन एहे से ओकरा साथ झगड़ते रहऽ हलइ । तब, खाली ई काम रह गेलइ कि दबे पाँव भनसा घर, जब मौका मिल्ले, चुपके से घुस जाय के आउ कुल्हाड़ी ले लेवे के, आउ एक घंटा के बाद (जब काम निपट जाय), फेर से घुस जाय के आउ एकरा वापिस रख देवे के । लेकिन शंको के गुंजाइश हलइ - मान लेल जाय कि ऊ एक घंटा के बाद आबइ, वापिस ओकरा रक्खे खातिर, आउ खुदा-न-खास्ते नस्तास्या तब तक वापिस आ जाय, आउ ओज्जे रहइ तब ! जाहिर हइ कि ओकरा आगे गुजर जाय पड़तइ आउ इंतजार करे पड़तइ, जब तक कि ऊ फेर से बाहर नयँ चल जा हइ । आ तब की होतइ, जब कहीं ओकरा कुल्हाड़ी के जरूरत पड़इ, आउ खोजे लगइ, नयँ पाके चिल्लाय लगइ - ई तो शंका हइ, आ नयँ तो कम से कम शंका के गुंजाइश तो हइए हइ । लेकिन ई सब बहुत मामूली बात हलइ, जेकरा बारे ऊ सोचहूँ ल चालू नयँ कइलके हल, आउ एकरा लगी ओकरा पास समइयो नयँ हलइ । ऊ मुख्य बात सोच रहले हल, आउ मामूली बात के तब तक टालते जा रहले हल, जब तक कि ऊ खुद सब कुछ के बारे दिलजमइ नयँ हो जाय । लेकिन ई अन्तिम वला बिलकुल असंभव लग रहले हल । कम से कम अइसन ओकरा खुद के बुझा रहले हल । मिसाल के तौर पर, ऊ कइसूँ कल्पना नयँ कर पा रहले हल, कि कभी ऊ सोचना बन करतइ, उठतइ आउ सीधे हुआँ चल देतइ ... अपन हाल के अजमाइशो (अर्थात् अन्तिम रूप से अच्छा तरह से जगह के जाँच कर लेवे खातिर जाना) ऊ खाली अजमाइश के प्रयासे भर कइलके हल, लेकिन असलियत से दूर, मानूँ ऊ खुद से कहलके हल, "चलऽ, चलऽ हिअइ आउ अजमाइश करके देख ले हिअइ, खाली सपनाय से की फयदा !" - आउ तुरते ओकरा सहन नयँ होलइ, थुकलकइ आउ भाग खड़ी होलइ, खुद पर झुँझलइते । आउ ई दौरान, मानूँ प्रश्न के नैतिक निर्णय के परिप्रेक्ष्य में ऊ पूरा विश्लेषण कर चुकले हल - ओकर किंकर्तव्यमीमांसा अस्तुरा (उस्तरा) नियन तेज हो गेले हल, आउ खुद्दे अपना में कोय सचेतन आपत्ति (conscious objections) नयँ खोज पइलके हल । लेकिन अन्तिम हालत में ऊ बस अपने ऊपर भरोसे करना छोड़ देलकइ, आउ जिद से, दासवत्, आउ अटकल से सगरो आपत्ति ढूँढ़ऽ हलइ, मानूँ ओकरा कोय लचार करके एकरा तरफ घींच रहले हल । ई आखरी दिन, जे अइसन अप्रत्याशित रूप से आ गेले हल आउ सब कुछ के पल भर में निर्णय कर लेलके हल, ओकरा लगभग पूरे तरह से यन्त्रवत् प्रभावित कइलके हल - जइसे ओकरा कोय हथवा से पकड़के अपना तरफ घींच लेलके हल, अत्यंत सम्मोहित करके, अंधा के तरह, पारलौकिक बल से, बिन कोय एतराज के । मानूँ पोशाक के एक छोर मशीन के पहिया में फँस गेल होवे, आउ ऊ ओकरा में घिंचाल चल जा रहल होवे ।
शुरू-शुरू में, बल्कि बहुत पहिलहीं, ऊ एक सवाल में उलझल रहऽ हलइ - काहे लगभग सब्भे अपराध एतना असानी से पता चल जा हइ आउ सामने खुलके आ जा हइ, आउ लगभग सब्भे अपराधी के अइसन स्पष्ट सुराग मिल जा हइ ? धीरे-धीरे ऊ कइएक तरह के आउ दिलचस्प निष्कर्ष पर पहुँचले हल, आउ ओकर विचार से, एकर सबसे मुख्य कारण ई बात में ओतना हद तक नयँ हइ कि अपराध के छिपाना वास्तव में असंभव हकइ, जेतना कि खुद अपराधी में; खुद अपराधी, आउ लगभग कोय भी अपराधी, अपराध करे के क्षण इच्छा-शक्ति आउ विवेक के पतन के शिकार हो जा हइ, जे असाधारण बचकाना लपरवाही में बदल जा हइ, सेहो अइसन क्षण में, जबकि सबसे जादे विवेक आउ सवधानी अनिवार्य होवऽ हइ । ओकर दृढ़ धारणा के अनुसार, ई निष्कर्ष निकसले हल कि विवेक के ई ग्रहण (eclipse), आउ इच्छा-शक्ति के पतन व्यक्ति के बेमारी नियन ग्रसित करऽ हइ, धीरे-धीरे विकसित होवऽ हइ, आउ अपराध करे के थोड़े समय पहिले चरम बिन्दु पर पहुँच जा हइ; अपराध करे के ठीक क्षण तक ओहे रूप में जारी रहऽ हइ आउ ओकर बादो कुछ समय तक, जे व्यक्ति विशेष पर निर्भर करऽ हइ; बाद में ओइसीं ठीक हो जा हइ, जइसे आउ कोय बेमारी ठीक होवऽ हइ । सवाल हइ - बेमारिए खास अपराध के जन्म दे हइ, कि अपराधे के कइसूँ विशिष्ट प्रकृति के चलते हमेशे कोय प्रकार के बेमारी साथ-साथ रहऽ हइ ? ऊ अभियो एकर निर्णय करे के क्षमता अपन अन्दर नयँ महसूस करऽ हलइ ।
अइसन निष्कर्ष पर पहुँचला पर ऊ निर्णय कइलकइ कि ओकर अपन व्यक्तिगत काम में अइसन कोय रोगजन्य उथल-पुथल नयँ हो सकऽ हइ, कि विवेक आउ इच्छा-शक्ति अखंडित रूप से सोचल प्लान के कार्यान्वयन के पूरे समय तक ओकरा साथ रहतइ, केवल ई कारण से कि ओकर सोचल प्लान "अपराध नयँ " हइ ... हम ऊ सब प्रक्रिया के चर्चा छोड़ दे हिअइ, जेकर जरिये ऊ अन्तिम निर्णय पर पहुँचले हल; एकरो बेगर हम सब बहुत आगे निकल चुकलिए ह ... खाली एतने कहे लगी चाहबइ, कि ई मामला के तथ्यात्मक, शुद्ध भौतिक कठिनाई ओकर दिमाग में बिलकुल गौण भूमिका अदा करऽ हलइ । "खाली ओकरा पर अपन पूरा इच्छा-शक्ति आउ पूरा विवेक बनइले रक्खे के जरूरत हइ, आउ समय अइला पर, ऊ सब से पार उबर जाल जइतइ, जब मामला के सब्भे विवरण के छोटगर से छोटगर बारीकी से परिचय मिल जइतइ ... " लेकिन ई मामले शुरू नयँ होब करऽ हलइ । ऊ अपन अन्तिम निर्णय पर सबसे कम विश्वास करते रहलइ, आउ जब ऊ घड़ी पहुँच गेलइ, तब सब कुछ बिलकुल ओइसे नयँ होलइ, बल्कि कोय तरह अचानक, हियाँ तक कि लगभग अप्रत्याशित ढंग से होलइ ।
ज़ीना पर उतरे से पहिलहीं एगो तुच्छ घटना ओकरा उलझन में डाल देलकइ । मकान-मालकिन के भनसा घर पहुँचला पर, जे हमेशे नियन बिलकुल खुल्ला हलइ, ऊ सवधानी से ओकर अंदर तरफ तिरछा नजर डललकइ, ताकि पहिले ई देख लेइ - कि कहीं नस्तास्या के गैरहाजिरी में खुद मकान-मालकिन तो नयँ हइ, आउ अगर नयँ रहइ, त ओकर भित्तर तरफ जाय वला दरवाजा तो अच्छा से बन हइ, ताकि ऊ कइसूँ हुआँ से नयँ देख ले, जब ऊ कुल्हाड़ी लेवे खातिर अन्दर घुसे ? लेकिन ओकरा केतना अचरज होलइ, जब ऊ अचानक देखलकइ, कि नस्तास्या न केवल अबरी घरवे पर हइ, भनसा भित्तर में, बल्कि ऊ कामो में व्यस्त हकइ - बरतन से कपड़ा निकासब करऽ हइ आउ अलगनी पर टाँग रहले ह । ओकरा देखके, ऊ कपड़ा टाँगे ल बन कर देलकइ, ओकरा तरफ मुँह करके ओकरा लगातार एकटक देखते रहलइ, जब तक ऊ सामने से गुजर रहले हल । ऊ अपन नजर हटा लेलकइ आउ आगे चलते गेलइ, मानूँ ऊ कुच्छो नयँ देखब करऽ हलइ । लेकिन किस्सा खतम हो गेले हल - कुल्हाड़ी नयँ ! ऊ बिलकुल हक्का-बक्का हो गेलइ ।
"हम कइसे मान लेलूँ हल", फाटक के निच्चे से जइते बखत ऊ सोचलकइ, "हम कइसे मान लेलूँ हल, कि पक्का ऊ ई क्षण घरवा पर नयँ रहतइ ? काहे, काहे, काहे हम एतना यकीन होके मान लेलेूँ हल ?" ऊ पस्त हो चुकले हल, कोय तरह अपमानित भी । गोस्सा से ओकरा लग रहले हल कि खुद पर हँस्से ... ओकर अंदरे-अंदर एगो पाशविक रोष उबल रहले हल ।
फाटक के निच्चे ऊ सोच में रुक गेलइ । सड़क पर जाना, खाली देखावा लगी टहले खातिर, ओकरा अच्छा नयँ लग रहले हल; घर लौटना - ओकरो से जादे खराब । "आउ कइसन मौका हमेशे लगी खो देलूँ !" ऊ बड़बड़इलइ, निरुद्देश्य फाटक के निच्चे खड़ी-खड़ी, दरबान के अन्हार कोठरी के ठीक सामने, सेहो खुल्लल हलइ । अचानक ऊ चौंक गेलइ । दरबान के कोठरी से, जे दुइए डेग पर हलइ, दहिना तरफ के बेंच के निच्चे से कुछ चमकते ओकरा नजर पड़लइ ... ऊ चारो तरफ नजर डललकइ - कोय नयँ हलइ । पंजा के बल ऊ दरबान के कोठरी तरफ गेलइ, दू सीढ़ी निच्चे उतरलइ आउ धीमे अवाज में दरबान के पुकरलकइ । "बिलकुल, ऊ घर पे नयँ ! लेकिन कज्जू नगीचे अहाता में होतइ, काहेकि दरवाजा बिलकुल खुल्ला हइ ।" ऊ सिर पर पैर रखके कुल्हाड़ी तरफ झपटलकइ (ई कुल्हाड़िये हलइ) आउ ओकरा बेंच के निच्चे से निकसलकइ, जाहाँ ऊ दूगो लकड़ी के कुंदा के बीच में पड़ल हलइ; तुरते बाहर निकसे के पहिलहीं ओकरा फाँस में अटका लेलकइ, दुन्नु हाथ जेभी में घुसा लेलकइ आउ दरबान के कोठरी से बाहर निकसलइ; ओकरा पर केकरो नजर नयँ पड़लइ ! "अगर विवेक नयँ काम करे, त शैतान मदत करऽ हइ !" ऊ सोचलकइ, विचित्र तरह से मने-मन मुसकइते । ई संयोग ओकरा हद से जादे प्रोत्साहन देलकइ ।
ऊ शान्त आउ गम्भीर मुद्रा में जा रहले हल, बिन हड़बड़ी कइले, ताकि केकरो शक नयँ होवे । ऊ अइते-जइते लोग पर बहुत कम्मे नजर डालऽ हलइ, एहो प्रयास कर रहले हल कि केकरो चेहरा तरफ नयँ नजर डाले आउ जाहाँ तक हो सके, ओकरा पर केकरो नजर नयँ जाय । तब अचानक ओकरा अपन टोप के ध्यान गेल । "हे भगमान ! परसुन तो हमरा पास पइसा हले, आउ एकरा बदले टोपी नयँ लेलूँ !" ओकर आत्मा से दुर्वचन फूट पड़लइ ।
संयोग से कनखी से एगो दुकान तरफ नजर गेला पर ऊ देखलकइ कि देवाल घड़ी में सात बजके दस मिनट हो चुकल ह । ओकरा जल्दी करे के हलइ आउ साथे-साथ चक्कर मारके दोसरा तरफ से घरवा में जाय के हलइ ...
पहिले जब कभी ई सब के कल्पना करऽ हलइ, त कभी-कभी सोचऽ हलइ, कि ओकरा बहुत डर लगतइ । लेकिन अभी तो ओकरा बहुत डर नयँ लग रहले हल, बल्कि ऊ बिलकुल भयभीत नयँ हलइ । ई क्षण ऊ कुछ असंबंधित विचारो में डुब्बल हलइ, लेकिन कुछहीं देर खातिर । युसुपोव बाग से गुजरे बखत, ऊ उँचगर-उँचगर फव्वारा के निर्माण के विचारो में बहुत मग्न रहलइ आउ एकरो में, कि कइसे एकरा से सब्भे चौक के हावा में बढ़ियाँ से ताजगी अइतइ । धीरे-धीरे ओकर ई विचार ओकर धारणा में परिवर्तित होते गेलइ, कि अगर ग्रीष्म-उद्यान के मार्स के मैदान तक बढ़ा देल जाय, आउ बल्कि मिख़ायलोव्स्की महल के बाग के साथ जोड़ देल जाय, त ई समुच्चे शहर लगी उत्तम आउ बहुत उपयोगी हो जाय । अचानक ओकरा ई विषय में रुचि होलइ - आखिर काहे सब्भे बड़का शहर में लोग के कोय आवश्यकतावश केवल नयँ, बल्कि कइसूँ विशेष रूप से शहर के ठीक ओइसन भाग में रहे के प्रवृत्ति देखल जा हइ, जाहाँ कोय बाग नयँ, कोय फव्वारा नयँ, जाहाँ धूरी आउ दुर्गन्ध, आउ हर तरह के गन्दगी रहऽ हइ । एहे क्षण ओकरा पुआल-मंडी में अपन खुद के सैर के आद पड़ गेलइ, आउ कुछ पल खातिर ऊ वास्तविक दुनियाँ में आ गेलइ । "की बकवास हकइ !" ऊ सोचलकइ, "नयँ, सबसे अच्छा बिलकुल कुछ नयँ सोचे के !"
"त शायद ऊ लोग, जेकन्हीं के मृत्युदंड खातिर ले जाल जा हइ, ऊ सब्भे वस्तु तरफ विचार में डूब जा हइ, जे कुछ ओकन्हीं के रस्ता में मिल्लऽ हइ ।" ओकर दिमाग में ई विचार कौंधलइ, लेकिन ई खाली बिजली नियन कौंधलइ; ऊ खुद तुरतम्मे ऊ विचार के बुता देलकइ ... लेकिन ऊ अब नगीचे आ गेले ह, अइकी घर हकइ, अइकी फाटक । कहीं तो अचानक देवाल घड़ी एक चोट देलकइ । "ई की, साढ़े सात बज गेलइ ? ई नयँ हो सकऽ हइ, शायद, घड़िया तेज होतइ !"
भाग्यवश ओकरा फाटक पर फेर से सब कुछ ठीक-ठाक रहलइ । एतने नयँ, बल्कि भाग्यवश ठीक एहे क्षण ठीक ओकर आगू से फाटक के अन्दर पुआल के एगो भारी ट्रक घुसलइ, आउ जब तक ऊ द्वारमार्ग (gateway) से गुजरलइ, तब तक ओकरा चलते पूरा आड़ में रहलइ, आउ जइसीं ट्रक द्वारमार्ग से अहाता में घुसलइ, कि ऊ पलक मारते चुपके से दहिना तरफ घसक गेलइ । ट्रक के दोसरा तरफ कुछ लोग के चीखे आउ झगड़े के अवाज सुनाय पड़ रहले हल, लेकिन ओकरा कोय नयँ देखलकइ आउ न ओकरा सामने से अइते कोय मिललइ । ई बड़का वर्गाकार अहाता के तरफ वला कइएक गो खिड़की ई क्षण खुल्लल हलइ, लेकिन ऊ अपन सिर नयँ उठइलकइ - ओकरा हिम्मत नयँ हलइ । बुढ़िया के तरफ वला ज़ीना नगीच हलइ, फाटक के ठीक दहिना तरफ । ऊ ज़ीना पर पहुँच चुकले हल ...
लम्मा साँस लेके आउ हाथ से धड़कते दिल के दाबके, साथे-साथ कुल्हाड़ी के टटोलके ओकरा फेर से सीधा करके, ऊ सवधानी से आउ चुपचाप ज़ीना पर चढ़े लगलइ, पल-पल रुकके अकानते । लेकिन ऊ क्षण ज़ीना बिलकुल खाली हलइ; सब्भे दरवाजा बन हलइ; केकरो से ओकरा भेंट नयँ होलइ । दोसरा मंजिल पर एक खाली फ्लैट, ई बात सच हइ, कि बिलकुल खुल्ला हलइ, आउ ओकरा में पुताई करे वलन मजदूर सब काम कर रहले हल, लेकिन ओकन्हीं ओकरा तरफ देखवो नयँ कइलकइ । ऊ थोड़े देर खड़ी रहलइ, सोचते रहलइ आउ फेर आगू बढ़ गेलइ । "निस्संदेह, अच्छा होते हल, अगर ओकन्हीं हियाँ बिलकुल नयँ रहते हल, खैर ... ओकन्हीं से दू मंजिल तो उपरे हकइ ।" लेकिन ई हइ चौठा मंजिल, ई हइ दरवाजा, आउ ई सामनेवला फ्लैट; खाली । तेसरा मंजिल पर, सब लक्षण से, फ्लैट हइ, जे बुढ़िया वला के ठीक निच्चे हइ, एहो खाली हइ - काँटी (कील) से दरवाजा में ठोकल परिचय कार्ड (visiting card) निकासल हइ - ओकन्हीं चल गेते गेलइ ! ...
ऊ हाँफ रहले हल । एक क्षण लगी ओकर दिमाग में विचार तेजी से गुजर गेलइ - "की हम वापिस चल जाँव ?" लेकिन ऊ खुद के जवाब नयँ देलकइ आउ बुढ़िया के फ्लैट में अकाने लगलइ - बिलकुल सन्नाटा । बाद में फेर से ज़ीना के निच्चे तरफ कान देलकइ, देर तक सुनलकइ, ध्यान से ... तब अन्तिम तुरी अपन चारो तरफ नजर डललकइ, खुद के सँभललकइ, तनके खड़ी हो गेलइ आउ फेर से फाँस में कुल्हाड़ी के टटोलके देखलकइ । "हमर चेहरा पीयर तो नयँ पड़ गेल ह ... बहुत ?" ओकर विचार में अइलइ, "हम कोय जादहीं चिंतित तो नयँ हकूँ ? ऊ शक्की मिजाज के हइ ... कुछ आउ इंतजार तो नयँ कर लेवे के चाही ... जब तक कि दिल के तेज धड़कन बन नयँ हो जाय ? ..."
लेकिन ओकर दिल के तेज धड़कन बन नयँ हो रहले हल । एकर विपरीत, मानूँ चिढ़ावे खातिर, आउ तीव्रतर, तीव्रतर, तीव्रतर रूप से धड़कते गेलइ ... ओकरा बरदास नयँ होलइ, धीरे-धीरे अपन हाथ घंटी तरफ बढ़इलकइ आउ बजइलकइ । आधा मिनट के बाद ऊ फेर से बजइलकइ, आउ तेजी से ।
कोय जवाब नयँ । बेकार में बजइते रहे के जरूरत नयँ हलइ, आउ ई ओकर स्वभाव से मेल नयँ खा हलइ । बुढ़िया निश्चय घरे पर हलइ, लेकिन ऊ शक्की हलइ आउ अकेल्ले हलइ । ऊ कुछ-कुछ ओकर आदत से परिचित हलइ ... आउ एक तुरी फेर से दरवाजा तरफ कान लगइलकइ । या तो ओकर इन्द्रिय बहुत तेज हलइ (जे सामान्यतः मानना जरी कठिन हइ), नयँ तो (अवाज) वस्तुतः बिलकुल सुनाय देवे लायक हलइ, लेकिन अचानक ऊ जइसे सिटकिनी पर सवधानीपूर्वक हाथ लगावे के अवाज, आउ ठीक दरवजवा के पास बस्तर के सरसराहट जइसन पहचान लेलकइ । कोय तो चुपके-चोरी सिटकिनी के पास खड़ी हलइ, ठीक ओइसीं अन्दर से छिपके सुन रहले हल, जइसे ऊ हियाँ बाहर से, आउ लगऽ हइ, ओहो दरवजवा से कान लगइले हलइ ...
ऊ जान-बूझके थोड़े सन खिसकलइ आउ जरी जोर से बड़बड़इलइ, ताकि ई नयँ लगे कि ऊ छिप्पल हकइ; बाद में ऊ तेसरा तुरी घंटी बजइलकइ, लेकिन शान्ति से, गंभीरतापूर्क आउ बिन कोय अधीरता के । एकरा बारे बाद में आद अइला पर, ई क्षण ओकर दिमाग में सजीव आउ स्पष्ट रूप से हमेशे लगी अंकित हो गेलइ - ओकरा ई नयँ समझ में अइलइ कि ओकरा में एतना धुरफनई काहाँ से आ गेलइ, खास करके जबकि कोय-कोय पल ओकर दिमाग धुंधला हो जा हलइ, आउ ओकरा अपन देहो के खबर लगभग नयँ रहऽ हलइ ... एक पल बाद सिटकिनी खुल्ले के अवाज सुनाय पड़लइ ।
Posted by नारायण प्रसाद at 10:00 PM
Labels: अनूदित साहित्य, उपन्यास
No comments:
Subscribe to: Post Comments (Atom)


text:
Sunday, October 09, 2016
रूसी उपन्यास "आझकल के हीरो" ; भाग-2 ; 2. राजकुमारी मेरी - अध्याय-14
रूसी उपन्यास – “आझकल के हीरो”
भाग-2
2. राजकुमारी मेरी - अध्याय-14
11 जून
आखिरकार उनकन्हीं अइते गेलथिन । हम खिड़की बिजुन बैठल हलिअइ, जब उनकन्हीं के करेता के खड़खड़ाहट सुनलिअइ । हमर दिल धड़धड़ करे लगलइ ... ई की हइ ? कहीं हम प्रेमासक्त तो नयँ हो गेलिए ह ? हम एतना मूर्खतापूर्ण रूप से बनले हिअइ, कि हमरा से अइसन अपेक्षा कइल जा सकऽ हइ । हम उनकन्हीं हीं दुपहर के भोजन कइलिअइ । बड़की राजकुमारी हमरा बहुत प्रेम भरल दृष्टि से देखऽ हथिन आउ अपन बेटी से दूर नयँ होवऽ हथिन ... ई तो खराब बात हइ ! चूँकि वेरा हमरा चलते राजकुमारी से ईर्ष्या करऽ हइ - ई तो हमर निम्मन उपलब्धि होलइ ! अपन प्रतियोगी के दुख देवे खातिर एगो औरत की नयँ करतइ ! हमरा आद पड़ऽ हइ, एक औरत हमर प्रेम में पड़लइ ई कारण से, कि हम एगो दोसरा से प्रेम करऽ हलिअइ । औरत के बुद्धि से अधिक विरोधाभासी कुच्छो नयँ होवऽ हइ । औरत के कोय बात के मामले में आश्वस्त करना कठिन हइ; अपने आप जइसे आश्वस्त हो सकइ, ओइसे ओकन्हीं के लावे पड़ऽ हइ । प्रमाण सब के ऊ क्रम, जेकरा से ओकन्हीं अपन पूर्वाग्रह तोड़ देइ, बहुत मौलिक होवऽ हइ । ओकन्हीं के द्वंद्वात्मक सिद्धांत (dialectics) के सिक्खे लगी, अपन मस्तिष्क में तर्कशास्त्र के सब्भे विचारधारा (school) के नियम के उलटा-पलटा करे पड़ऽ हइ ।
उदाहरणार्थ, ई एगो सामान्य तरीका हइ -
"ई अदमी हमरा प्यार करऽ हइ, लेकिन हम शादी-शुदा हिअइ - ओहे से हमरा ओकरा से प्यार नयँ करे के चाही ।"
औरतानी तरीका हइ -
"हमरा ओकरा नयँ प्यार करे के चाही, काहेकि हम शादी-शुदा हिअइ; लेकिन ऊ अदमी हमरा प्यार करऽ हइ - परिणामस्वरूप ..."
हियाँ परी कइएक बिंदु हइ, काहेकि तर्क आउ कुछ नयँ बोल पावऽ हइ, आउ मुख्य रूप से बोलऽ हइ - जीभ, आँख आउ एकर पीछू दिल, अगर ई होवऽ हइ ।
अगर कहीं ई डायरी पर औरत के नजर पड़ गेलइ तो ? "ई तो तोहमत हइ !" गोस्सा से ऊ चिल्ला उठतइ ।
जबसे कवि लोग लिक्खऽ हथिन आउ औरतियन पढ़ऽ हइ (जेकरा लगी उनकन्हीं के अत्यंत आभार), ओकन्हीं के केतना तुरी 'देवदूत' कहके पुकारल गेलइ, कि ओकन्हीं वास्तव में, अपन सरलहृदय के कारण, ई प्रशंसोक्ति पर विश्वास कर लेते गेलइ, ई बात भूलके, कि ओहे सब कवि, पैसा खातिर (रोमन सम्राट्) नेरो के अर्धदेव (demigod) के रूप में गौरवान्वित करते गेलथिन हल ...
संयोगवश हमरा ओकन्हीं के बारे अइसन द्वेष के साथ बोले के नयँ हइ - हमरा, जे ओकन्हीं के सिवाय, संसार में केकरो नयँ प्यार कइलकइ, - हमरा, जे हमेशे ओकन्हीं लगी अपन चैन, स्वाभिमान, जिनगी के बलिदान देवे लगी तैयार हलइ ...
लेकिन वस्तुतः हम, झुंझलाहट आउ अपमानित स्वाभिमान के दौरा में, ओकन्हीं से ऊ जादुई नकाब घिंच्चे के प्रयास नयँ करब करऽ हिअइ, जेकर अंदर खाली अनुभवी दृष्टि प्रवेश कर सकऽ हइ । नयँ, ऊ सब कुछ, जे हम ओकन्हीं के बारे बोलऽ हिअइ, खाली परिणाम हइ -
बुद्धि के भावशून्य प्रेक्षण के
आउ दिल के शोकपूर्ण टिप्पणी के । [1]
औरत लोग के इच्छा करे के चाही, कि सब्भे मरद ओकन्हीं के ओतने निम्मन से जानइ, जइसे कि हम, काहेकि हम ओकन्हीं के ओहे समय से सो गुना अधिक प्यार करऽ हिअइ, जबसे हमरा ओकन्हीं से भय नयँ लगऽ हइ आउ ओकन्हीं के क्षुद्र दुर्बलता के समझे लगलिअइ ।
संयोगवश, हाले में वेर्नर औरतियन के एगो सम्मोहित जंगल से तुलना कइलथिन, जेकरा बारे तासो [2] अपन "विमुक्त येरुशलम" (Liberated Jerusalem) में वर्णन करऽ हथिन । "अंदर जइवे करभो", ऊ (वेर्नर) कहलथिन, "कि तोरा दने सगरो तरफ से भय उड़ते अइतो, कि भगमान बचावो - कर्तव्य, अभिमान, शिष्टाचार, सामान्य विचार, मजाक, नफरत ... खाली देखे के नयँ चाही, बल्कि सीधे जाय के चाही - धीरे-धीरे करके सब राक्षस गायब हो जइतो, आउ तोरा सामने शांत आउ रोशनीदार खुल्लल छोटगर मैदान देखाय देतो, जेकर बीच हरियर मेंहदी (myrtle) खिल्लऽ हइ । लेकिन आफत के न्योता देबऽ, अगर कहीं शुरुए के कुछ डेग पर तोर दिल काँपे लगतो आउ पीछू मुड़के देखबऽ !"
Posted by नारायण प्रसाद at 10:15 PM
Labels: अनूदित साहित्य, उपन्यास
No comments:
Subscribe to: Post Comments (Atom)


text:
Wednesday, September 28, 2016
रूसी उपन्यास "आझकल के हीरो" ; भाग-2 ; 2. राजकुमारी मेरी - अध्याय-7
रूसी उपन्यास – “आझकल के हीरो”
भाग-2
2. राजकुमारी मेरी - अध्याय-7
29 मई
ई सब्भे दिन हम एक्को तुरी अपन पद्धति (सिस्टम) से विचलित नयँ होलिअइ । छोटकी राजकुमारी के हमर बातचीत पसीन पड़े लगले ह । उनका हम अपन जिनगी के कुछ विचित्र घटना के बारे बतइलिअइ, आउ ऊ हमरा में एगो असाधारण मानव देखे लगलथिन हँ । हम संसार के सब कुछ पर हँस्सऽ हिअइ, विशेष करके भावना पर - ई उनका भयभीत करे लगले ह । हमर उपस्थिति में ऊ ग्रुशनित्स्की के साथ भावुक चर्चा के शुरुआत करे के हिम्मत नयँ कर पावऽ हथिन आउ पहिलहीं कइएक तुरी ओकर हरक्कत के उत्तर व्यंग्यात्मक मुसकान से देलथिन हँ । लेकिन हम हरेक तुरी, जब ग्रुशनित्स्की उनका भिर जा हइ, हम नम्र मुद्रा धारण कर ले हिअइ आउ उनकन्हीं दुन्नु के अकेल्ले रहे दे हिअइ । पहिले तुरी ऊ ई बात से खुश होलथिन, चाहे अइसन देखावे के प्रयास कइलथिन; दोसरा तुरी - हमरा पर गोसाऽ गेलथिन, तेसरा तुरी - ग्रुशनित्स्की पर ।
"अपने के पास बहुत कम स्वाभिमान हइ !" कल्हे ऊ हमरा कहलका । "अपने कइसे सोचऽ हथिन, कि हमरा ग्रुशनित्स्की के साथ अधिक आनंद मिल्लऽ हइ ?"
हम जवाब देलिअइ, कि अपन दोस्त के खुशी के खातिर हम अपन खुशी के बलिदान दे हिअइ ...
"आउ हम्मर (खुशी के) भी", ऊ बात के आगू बढ़इलका ।
हम एकटक उनका दने देखलिअइ आउ गंभीर मुद्रा धारण कर लेलिअइ । फेर, दिन भर हम उनका से एक्को शब्द नयँ बोललिअइ ...
शाम के ऊ विचारमग्न हला, आझ सुबह कुआँ भिर आउ अधिक विचारमग्न । जब हम उनका भिर गेलिअइ, ऊ अन्यमनस्क होल ग्रुशनित्स्की के बात सुन रहला हल, जे, लगऽ हइ, प्रकृति से मुग्ध हो रहले हल, लेकिन जइसीं हमरा देखलका, ओइसीं ऊ ठहाका लगाके हँस्से लगला (बहुत असंगत रूप से), ई देखावा करते, मानूँ ऊ हमरा नयँ देख रहला ह । हम कुछ दूर चल गेलिअइ आउ चोरी-चुपके हम उनका पर नजर रखले रहलिअइ । ऊ अपन साथी भिर से मुड़ गेला आउ दू तुरी उबासी लेलका ।
पक्का हइ, कि ग्रुशनित्स्की उनका बोर कर देलकइ ।
आउ दू दिन हम उनका से बात नयँ करबइ ।
Posted by नारायण प्रसाद at 10:52 AM No comments: Links to this post
Labels: अनूदित साहित्य, उपन्यास
रूसी उपन्यास "आझकल के हीरो" ; भाग-2 ; 2. राजकुमारी मेरी - अध्याय-6
रूसी उपन्यास – “आझकल के हीरो”
भाग-2
2. राजकुमारी मेरी - अध्याय-6
23 मई
लगभग सात बजे शाम में हम बुलवार में टहल रहलिए हल । ग्रुशनित्स्की हमरा दूर से देखके हमरा बिजुन अइलइ। एक प्रकार के हास्यास्पद हर्षातिरेक ओकर आँख में चमक रहले हल । ऊ कसके हमर हाथ दबइलकइ आउ दर्दनाक स्वर में कहलकइ -
"हम तोरा धन्यवाद दे हियो, पिचोरिन ... हमर बात समझऽ हकहो न ?"
"नयँ; लेकिन, कइसनो हालत में, हमरा धन्यवाद देवे के जरूरत नयँ", हम उत्तर देलिअइ । कइसनो कइल उपकार के हमरा आद नयँ पड़ रहले हल ।
"की ? आउ कल्हे ? तूँ वास्तव में भूल गेलहो ? ... (राजकुमारी) मेरी हमरा सब कुछ बतइलथिन ..."
"की ? की वास्तव में अपने सब आझकल सब कुछ साझा करऽ हथिन ? कृतज्ञता भी ? ..."
"सुन्नऽ", ग्रुशनित्स्की बहुत गंभीर होल कहलकइ, "किरपा करके हमर प्यार के मजाक मत उड़ावऽ, अगर हमर प्रिय मित्र बन्नल रहे लगी चाहऽ ह ... देखऽ, हम उनका पागलपन के हद तक प्यार करऽ हिअइ ... आउ हम सोचऽ हिअइ, हमरा आशा हइ, ओहो हमरा प्यार करऽ हथिन ... हमर तोरा से निवेदन हको - तूँ आझ उनकन्हीं हीं शाम के भेंट देवे वला हकहो ... हमरा वचन द कि तूँ सब कुछ के खियाल रखबऽ । हम जानऽ हिअइ, कि ई सब मामला में तूँ अनुभवी हकऽ, तूँ औरतियन के हमरा अपेक्षा बेहतर जानऽ हो ... औरत ! औरत ! केऽ ओकन्हीं के समझ पइतइ ? ओकन्हीं के मुसकान आउ ओकन्हीं के निगाह में विरोध होवऽ हइ, ओकन्हीं के शब्द वादा करऽ हइ आउ लुभावऽ हइ, लेकिन ओकन्हीं के बोली के स्वर (tone) दूर ढकेलऽ हइ ... कभी तो मिनट भर में हमन्हीं के सबसे गुप्त विचार के समझ जा हइ आउ अंदाज लगा ले हइ, त कभी बिलकुल स्पष्ट इशारा भी समझ नयँ पावऽ हइ ... एहे छोटकी राजकुमारी के बात लेहो - कल्हे उनकर आँख भावना से ओत-प्रोत हलइ जब हमरा पर टिक्कल हलइ, जबकि आझ ऊ उदास आउ ठंढगर (भावशून्य) हइ ..."
"ई, हो सकऽ हइ, पानी के नतीजा हइ", हम जवाब देलिअइ ।
"तोरा सब कुछ में बुरा पहलू देखाय दे हको ... भौतिकवादी (materialist) !" ऊ घृणापूर्वक आगू बोललइ । "लेकिन, विषय (matter) बदल लेल जाय", आउ अपन खराब यमक (pun) पर संतुष्ट होल ऊ बहुत प्रसन्न होलइ। [हियाँ परी रूसी आउ अंग्रेजी में मिलता-जुलता शब्द "materialist" आउ "matter" में खराब यमक तो समझना असान हइ, लेकिन मगही अनुवाद में ठीक-ठीक यमक के प्रयोग मोसकिल हइ । ओहे से हियाँ अंग्रेजी शब्द भी साथ-साथ दे देल गेले ह । - अनुवादक ।]
आठ आउ नो के बीच हमन्हीं साथ-साथ बड़की राजकुमारी के हियाँ गेते गेलिअइ । वेरा के खिड़की बिजुन से गुजरते बखत हम ओकरा खिड़की भिर देखलिअइ । हमन्हीं परस्पर सरसरी निगाह डललिअइ । ऊ हमन्हीं के बाद जल्दीए लिगोव्स्काया के अतिथिकक्ष (ड्राइंग रूम) में अइलइ । बड़की राजकुमारी ओकरा अपन एगो रिश्तेदार के रूप में परिचित करइलथिन । लोग चाय पीते जा रहले हल; अतिथि बहुत हलइ; बातचीत सर्वसामान्य हलइ । हम प्रयास कइलिअइ कि बड़की राजकुमारी के हम पसीन अइअइ, चुटकुला सुनइलिअइ, हम उनका कइएक तुरी दिल खोलके हँसइलिअइ; छोटकी राजकुमारी के भी एक से जादे तुरी ठहाका मारे के इच्छा कइलकइ, लेकिन ऊ खुद के नियंत्रित कर लेलथिन, ताकि अपन स्वीकृत भूमिका के बाहर नयँ आ सकथिन । उनका लगऽ हइ, कि उदासी उनका शोभा दे हइ - आउ शायद, एकरा में उनका कोय गलतफहमी नयँ हइ । ग्रुशनित्स्की, लगऽ हइ, बहुत खुश हइ, कि हमर प्रसन्नता उनका प्रभावित नयँ करऽ हइ ।
चाय के बाद सब कोय हॉल में गेते गेलइ ।
"की तूँ हमर आज्ञाकारिता से खुश हीं, वेरा ?" ओकर पास से गुजरते बखत हम कहलिअइ ।
प्यार आउ कृतज्ञता भरल दृष्टि (कटाक्ष) ऊ हमरा पर डललकइ । हम अइसनका दृष्टि के आदी हो गेलिए ह, लेकिन कभी अइसन समय हलइ जब ई हमरा लगी परमानंद बन जा हलइ । बड़की राजकुमारी अपन बेटी के पियानो भिर बैठा देलथिन । सब कोय उनका कुछ तो गावे लगी निवेदन कइलकइ । हम चुपचाप रहलिअइ, आउ ई शोरगुल के फयदा उठाके वेरा के साथ हम खिड़की बिजुन चल गेलिअइ, जे हमन्हीं दुन्नु लगी कुछ तो महत्त्वपूर्ण बात बतावे लगी चाहऽ हलइ ... लेकिन ई बकवास निकसलइ …
ई दौरान छोटकी राजकुमारी के हमर भावशून्यता से चिढ़ बर रहले हल, जइसन कि हम उनकर गोसाल, दहकइत निगाह (कटाक्ष) से अंदाज लगा सकलिअइ ... ओह, हमरा ई मूक, लेकिन भावपूर्ण, संक्षिप्त, लेकिन प्रबल बातचीत आश्चर्यजनक रूप से समझ में आवऽ हइ ! ...
ऊ गावे लगलथिन । उनकर गला खराब नयँ हइ, लेकिन निम्मन नयँ गा पावऽ हथिन ... लेकिन हम (ध्यान से) नयँ सुन्नब करऽ हलिअइ । लेकिन ग्रुशनित्स्की उनकर सामने पियानो पर अपन केहुनी टिकइले अपन आँख फाड़-फाड़के देखब करऽ हलइ आउ मिनट-मिनट दबे स्वर में बोलऽ हलइ - "Charmant! delicieux!" (शारमाँ ! देलिसिअ ! - (फ्रेंच) सुंदर ! मनोहर !)
"सुन्नऽ", वेरा हमरा कहलकइ, "हम ई नयँ चाहऽ ही, कि तूँ हमर पति से भेंट करहो, लेकिन तोरा बड़की राजकुमारी के अनिवार्य रूप से खुश करे के चाही । तोरा लगी ई असान काम हको; तूँ जे कुछ चाहो, कर सकऽ हो। हमन्हीं खाली हिएँ एक दोसरा के देख सकबइ ..."
"खाली हिएँ ? ..."
ऊ शरम से लाल हो गेलइ आउ बात जारी रखलकइ -
"तूँ जानऽ हो, कि हम तोहर दासी हकियो; हम कभियो तोर विरोध नयँ कर पइलियो ... आउ एकरा लगी हमरा दंड मिलतइ । तूँ हमरा प्यार करना बन कर देबऽ ! कम से कम हम अपन मान-सम्मान बचावे लगी चाहऽ हूँ ... अपना लगी नयँ; तूँ ई बात निम्मन से जानऽ हो ! ... ओह, हम तोरा से विनती करऽ हियो - हमरा पहिले नियन खोखला शंका आउ देखावा के रुखाई से मत सतावऽ । हम, हो सकऽ हइ, जल्दीए मर जइअइ, हमरा लगऽ हइ, कि दिनो-दिन हम कमजोर होल जा रहलूँ हँ ... आउ, एकर बावजूद, हम भावी जिनगी के बारे नयँ सोच सकऽ ही, हम खाली तोरा बारे सोचऽ हियो । तोहन्हीं, मरद लोग, के कटाक्ष के आनंद, हस्तांदोलन, समझ में नयँ आवऽ हइ, लेकिन, हम, तोरा कसम खाके कहऽ हियो, हम तोर स्वर सुनके अइसन गहरा, विचित्र परमानंद के अनुभव करऽ हियो, कि अत्यंत उष्ण चुंबन भी ओकर परतर नयँ करतइ ।"
एहे दौरान राजकुमारी मेरी गाना बन कर देलथिन । प्रशंसा के भुनभुनाहट उनकर चारो दने सुनाय देवे लगलइ । हम उनका भिर सबसे बाद में गेलिअइ आउ उनका कुछ तो उनकर गला के बारे काफी लापरवाही से कहलिअइ ।
ऊ जरी मुँह बिचकइलका, अपन निचला ठोर जरी बाहर निकासके, आउ बहुत व्यंग्यपूर्वक एक गोड़ आगू करके आउ जरी झुकके कोरनिश कइलका ।
"हमरा लगी तइयो ई अधिक सम्मान के बात हइ", ऊ बोलला, "कि अपने हमर गीत बिलकुल नयँ सुनलथिन । लेकिन, शायद, अपने के संगीत पसीन नयँ हइ ? ..."
"एकर विपरीत ... खास करके दुपहर के भोजन के बाद ।"
"ग्रुशनित्स्की के कहना सही हइ, कि अपने के नीरस (prosaic) अभिरुचि हइ ... आउ हम देखऽ हिअइ, कि अपने के संगीत चटोरापन के संदर्भ में (in a gastronomic respect) पसीन हइ ..."
"अपने के फेर गलतफहमी हइ - हम बिलकुल नयँ चटोरा (पेटू) हिअइ । हमर पाचनशक्ति अत्यंत खराब हइ । लेकिन संगीत, दुपहर के भोजन के बाद निद्रा लावऽ हइ, आउ दुपहर के भोजन के बाद सोना स्वास्थ्यप्रद हइ । ओहे से, हमरा संगीत वैद्यकीय दृष्टिकोण से पसीन हइ । शाम के तो, एकर विपरीत, ई हमर स्नायु के बहुत जादहीं उत्तेजित करऽ हइ; हमरा या तो बहुत जादहीं उदासी छा जा हइ, चाहे बहुत आनंद होवऽ हइ । ई चाहे ऊ, दुन्नु यातनादायक हइ, जब उदास होवे के चाहे आनंदित होवे के कोय ठोस कारण नयँ रहऽ हइ, आउ एकर अलावे, उदासी सामाजिक मिलन के दौरान हास्यास्पद हइ, आउ बहुत बड़गो आनंद अशिष्टता हइ ..."
ऊ हमर पूरा बात नयँ सुनलका, दूर चल गेला, ग्रुशनित्स्की के बगल में बैठ गेला, आउ दुन्नु बीच कइसनो भावुक बातचीत शुरू होलइ । लगऽ हइ, छोटकी राजकुमारी ओकर बुद्धिमत्तापूर्ण वाक्य के काफी अन्यमनस्कता आउ असंगत रूप से उत्तर देलथिन, हलाँकि अइसन देखावा कइलथिन, कि ओकर बात ध्यान से सुन रहलथिन हँ, काहेकि ऊ उनका दने कभी-कभी अचरज से देखऽ हलइ, उनकर आंतरिक खलबली के अंदाज लगावे खातिर, जे उनकर बेचैन नजर में अभिव्यक्त हो रहले हल ...
लेकिन हम अपने के मन के बात के भाँप गेलिए ह, प्यारी राजकुमारी । सावधान हो जा ! अपने हमरा अइँटा के जवाब पत्थल से देवे लगी चाहऽ हथिन, हमर स्वाभिमान के ठेस पहुँचावे लगी चाहऽ हथिन, अपने सफल नयँ होथिन ! आउ अगर अपने हमरा पर युद्ध घोषित करथिन, त हम निर्दय हो जइबइ ।
शाम के दौरान हम कइएक तुरी जानबूझके उनकन्हीं के बातचीत में शामिल होवे के प्रयास कइलिअइ, लेकिन ऊ काफी शुष्क रूप से हमर टिप्पणी के सामना कइलथिन, आउ हम बनावटी चिढ़ के साथ आखिरकार हट गेलिअइ । छोटकी राजकुमारी जीत गेलथिन, ग्रुशनित्स्की भी । जीत के खुशी मना लेते जा, मित्र हमर, आउ जल्दी करऽ ... तोहन्हीं के खुशी जादे दिन नयँ रहतो ! ... की कइल जाय ? हमरा पूर्वाभास हो जा हइ ... कोय औरत से परिचित हो गेला पर, हम हमेशे अचूक अंदाज लगा ले हलिअइ, कि ऊ हमर प्रेम में पड़तइ, कि नयँ ...
शाम के शेष भाग हम वेरा के पास गुजरलिअइ आउ मन भर, बित्तल जमाना के बात करते गेलिअइ ... ऊ कउची लगी हमरा एतना प्यार करऽ हइ, सच में, हम नयँ जानऽ हिअइ ! हियाँ तक कि ई अइसन एक्के औरत हइ, जे हमरा पूरे तरह से समझलके ह, हमर सब्भे छोटगर-छोटगर कमजोरी आउ बुरा सनक के साथ ... की वास्तव में दुर्गुण एतना आकर्षक होवऽ हइ ? ...
हम ग्रुशनित्स्की के साथे-साथ बाहर होलिअइ । रस्ता में ऊ हमर हाथ पकड़ लेलकइ आउ लमगर मौन के बाद कहलकइ - "अच्छऽ, की सोचऽ हो ?"
"तूँ मूर्ख हकऽ", हम ओकरा कहे वला हलिअइ, लेकिन खुद के रोक लेलिअइ आउ खाली अपन कन्हा झटकइलिअइ।
Posted by नारायण प्रसाद at 4:12 AM 1 comment: Links to this post
Labels: अनूदित साहित्य, उपन्यास
Subscribe to: Posts (Atom)


text:
जिला षिवहर, प्रखण्ड तरियानी, पंचायत विश्वम्भर पुर, गांव विश्वम्भरपुर मदरसा से लेके सुल्तानपुर गांव जाये वाला सड़क खराब हई। एई कारण इहां के लोग सब के जाये आवे में बड़ा दिक्कत हो रहल हई। लेकिन ऐई पर केकरो ध्यान न हई।
इहा के लोग रामकुमारी देवी, मुन्द्रिका महतो राजेश कुमार कहलथिन कि इ सड़क पर त अतेक कादो हई कि गाड़ी त दूर के बात हई। आदमी के पैदल चले में त अतेक दिक्कत होई छई कि पैर पिछलइत रहई छई। सुनिल साह कहलथिन कि दू तीन साल पहिले माटी भरायल रहई तहिया से त आउर दिक्कत होई छई। कादो कादो भेल रहई छई, उहे हेले के लोग सब जाई छई। शोभा देवी, शांति देवी कहलथिन कि केकरो तबियत खराब होतई त गाड़ीयो न आवे के साधन हई। जीते के बड़ी कहई छथिन कि हमरा वोट दिउ हमसब पंचायत के काम करवा देवई। लेकिन जित जाई छई त सब दुःख बिसर जाई छई।
मुखिया अरविंद कुमार कहलथिन कि एई सड़क के टेंडर पास हो गेल हई।माटी भरायल रहई, अब आगे काम कयला न भेलई से हम न बतायब।


text:
Monday, February 02, 2015
अपराध आउ दंड - भाग – 2 ; अध्याय – 5
अपराध आउ दंड
भाग – 2
अध्याय – 5
ई हला एगो अइसन सज्जन, जे अपन नौजवानी के उमर पार कर चुकला हल, अत्यौपचारिक, स्थूलकाय, सतर्क आउ चिड़चिड़ा आकृति वला, जे शुरुआत कइलका ई बात से, कि चौखटे पर ठिठक गेला, चारो तरफ तिरस्कार भरल आउ प्रत्यक्ष विस्मय से देखते आउ मानूँ अपन आँख के माध्यम से पूछ रहल होवें - "हम कद्धिर आके फँस गेलूँ ?" अविश्वास आउ एक प्रकार के आतंक के देखावा के साथ, आउ लगभग अपना के अपमानित महसूस करते, ऊ रस्कोलनिकोव के तंग आउ नीचगर "जहाज के केबिन" (अर्थात् अनवारी नियन कमरा) पर एक नजर दौड़इलका । ओहे विस्मय के साथ ऊ अपन नजर फेरके बाद में खुद रस्कोलनिकोव पर डललका, जे उघारे, बिन कंगही कइले, बिन नहइले, अपन छोटगर मैल-कुचैल सोफा पर पड़ल आउ एकटक उनको देख रहले हल । तब ओहे धीमापन से रज़ुमिख़िन के बिखरल बाल, दाढ़ी बढ़ल, बिन कंगही कइल आकृति तरफ देखे लगला; ओहो ढिठाई के साथ प्रश्नात्मक दृष्टि से उनका आँख में आँख डालके एकटक देखते रहलइ, अपन सीट से बिन हिलले-डुलले । ई तनावपूर्ण चुप्पी कोय एक मिनट तक बनल रहलइ, आउ आखिरकार जइसन कि आशा कइल जा सकऽ हलइ, दृश्य में थोड़े सन परिवर्तन होलइ । शायद कुछ असंदिग्ध, लेकिन तीक्ष्ण संकेत के आधार पर ई सोचके, कि हियाँ ई "जहाज के केबिन" में बहुत जादे रोबदार डील-डौल से कुछ नयँ मिल्लत, प्रवेश करे वला सज्जन जरी नरम पड़ गेला, आउ नम्रतापूर्वक, हलाँकि बिन सख्ती के नयँ, आउ अपन प्रश्न के हरेक अक्षर के स्पष्ट उच्चारण करते ज़ोसिमोव के संबोधित कइलका –
"रोदियोन रोमानिच रस्कोलनिकोव, श्रीमान छात्र या पूर्वछात्र ?"
ज़ोसिमोव धीरे से हिललइ, आउ शायद जवाबो देते हल, अगर रज़ुमिख़िन, जेकरा बिलकुल नयँ संबोधित कइल गेले हल, ओकरा तुरते नयँ रोकते हल -
"अइकी सोफा पर पड़ल हथुन ! अपने के की चाही ?"
ई शिष्टाचारहीन "अपने के की चाही ?" अत्यौपचारिक सज्जन के पैर के तले से तो जमीन घसका देलक; ऊ रज़ुमिख़िन के तरफ मुड़हीं वला हला, लेकिन समय रहते अपना के सँभार लेलका आउ तुरते फेर से ज़ोसिमोव तरफ मुड़ला ।
"अइकी रस्कोलनिकोव हथुन !" ज़ोसिमोव बुबुदइलइ, रोगी के तरफ सिर हिलाके इस्तारा करते । तब जम्हाई लेलकइ, अपन मुँह असाधारण रूप से बहुत जादे खोललकइ आउ असाधारण रूप से देर तक ओहे हालत में रखले रहलइ । बाद में धीरे-धीरे अपन हाथ वास्कट के जेभी में डललकइ, आउ एगो बहुत बड़का गो उभरल (convex) सोना के ढक्कन लगल घड़ी निकसलकइ, खोललकइ, देखलकइ आउ ओइसीं धीरे-धीरे अलसाल ढंग से फेर से अपन जेभी में वापिस रख लेलकइ ।
खुद रस्कोलनिकोव पूरे समय चुपचाप चित पड़ल, बिना कुछ सोच-विचार के, आगंतुक तरफ लगातार एकटक देख रहले हल । ओकर चेहरा, देवाल पर के आकर्षक फूल के तरफ से मुड़ल, बहुत जादे पीयर पड़ गेले हल आउ असाधारण पीड़ा के झलक देखाय दे रहले हल, मानूँ ओकरा अभी-अभी कष्टकारी ऑपरेशन कइल गेल होवे, चाहे अभी यातना से ओकरा मुक्ति देल गेल होवे । लेकिन नवागंतुक सज्जन धीरे-धीरे करके ओकरा में अधिकाधिक ध्यान जागृत करे लगला, बाद में शक्का, फेर अविश्वास आउ मानूँ आतंक भी । जइसीं ज़ोसिमोव, ओकरा तरफ इस्तारा करके, कहलकइ - "अइकी रस्कोलनिकोव हथुन", त ऊ अचानक तेजी से उठके, लगभग उछलल नियन, बिछौना पर बइठ गेलइ आउ लगभग चुनौती देवे नियन, लेकिन टुट्टल-फुट्टल आउ क्षीण स्वर में बोललइ –
"जी हाँ ! हमहीं हकिअइ रस्कोलनिकोव ! अपने के की चाही ?"
आगंतुक ध्यानपूर्वक ओकरा देखलकइ आउ रोब से बोललइ -
"प्योत्र पित्रोविच लूझिन । हमरा पूरा विश्वास हइ, कि अब तक हमर नाम अपने के अपरिचित नयँ होतइ ।"
लेकिन रस्कोलनिकोव, बिलकुल दोसरे चीज के प्रत्याशा में हलइ, शून्य दृष्टि से आउ सोच के मुद्रा में उनका तरफ देखलकइ आउ कुछ जवाब नयँ देलकइ, मानूँ प्योत्र पित्रोविच के नाम बिलकुल पहिले तुरी सुन रहले हल।
"की ? सच में अपने के अभी तक कोय सूचना नयँ प्राप्त होले ह ?" प्योत्र पित्रोविच जरी चौंकके पुछलका ।
एकर जवाब में रस्कोलनिकोव धीरे-धीरे तकिया तरफ झुक गेलइ, हाथ के सिर के निच्चे रख लेलकइ आउ छत तरफ एकटक देखे लगलइ । लूझिन के चेहरा पर उदासी के भाव उभर अइलइ । ज़ोसिमोव आउ रज़ुमिख़िन आउ जादे उत्सुकता से ओकरा परखे लगलइ, आउ देखे में लगलइ कि आखिरकार ऊ अटपटा महसूस कइलका ।
"हम मान रहलिए हल आउ हिसाब लगइलिए हल", ऊ जरी लम्बा घींचके बोलला, "कि खत कम से कम दस दिन पहिले डालल गेले हल, हो सकऽ हइ, लगभग दू सप्ताह पहिले भी ..."
"सुनथिन, अपने दुअरिया पर काहे खड़ी हथिन ?" अचानक रज़ुमिख़िन बीच में टोकलकइ, "अगर कुछ कहे लगी चाहऽ हथिन, त बइठ जाथिन, अपने आउ नस्तास्या दुन्नु खातिर हियाँ जगह काफी नयँ हइ । नस्तस्यूश्का, जरी सरक जाहीं, उनका आवे देहीं ! किरपा करके आथिन, अइकी अपने खातिर कुरसी हइ, हियाँ ! बइठ जाथिन !"
ऊ अपन कुरसी के टेबुल से थोड़े सन अलगे कर लेलकइ, अपन टेहुना आउ टेबुल के बीच जरी सन जग्गह बनइलकइ, आउ ई सिकुड़ल परिस्थिति में थोड़े इंतजार कइलकइ, कि अतिथि कइसूँ ई दरार से "पार कर जाथिन" । अइसन क्षण चुन्नल गेले हल, कि इनकार नयँ कइल जा सकऽ हलइ, आउ अतिथि ई तंग जग्गह से कइसूँ पार करके चल अइला, त्वरित गति से आउ ढनमनइते । कुरसी तक पहुँचके, ऊ बइठ गेला आउ सन्देह भरल दृष्टि से रज़ुमिख़िन तरफ देखे लगला ।
"अपने सकपकाथिन नयँ", ऊ अनायास बोल उठलइ, "आझ रोद्या के बेमार पड़ला पाँच दिन हो गेलइ आउ तीन दिन तक तो सरसाम (delirium) में हला, लेकिन अब होश में आ गेला ह आउ पूरा भूख के साथ खइबो कइलका । ई उनकर डॉक्टर बइठल हथिन, अभिए उनका चेक कइलथिन, आउ हम रोदका के साथी हकिअइ, हमहूँ पूर्वछात्र, आउ अखने उनकर देखभाल करऽ हिअइ; त हमन्हीं के बारे कुछ सोच-विचार नयँ करथिन आउ कोय संकोच नयँ करथिन, आउ बात जारी रखथिन, जे कुछ अपने के जरूरत हइ ।"
"धन्यवाद । लेकिन हमर उपस्थिति आउ बातचीत से रोगी के परेशानी तो नयँ होतइ ?" प्योत्र पित्रोविच ज़ोसिमोव के संबोधित करके पुछलका ।
"जी न-नयँ", ज़ोसिमोव बात जरी लम्मा घींचके बोललइ, "उनकर ध्यान भी हटा पइथिन" । आउ फेर से जम्हाई लेलकइ ।
"ओ, ऊ तो बहुत देर से होश में हका, सुबहे से !" रज़ुमिख़िन बात आगू बढ़इलकइ, जेकर शिष्टाचारहीनता अइसन निष्कपट भोलापन लग रहले हल, कि प्योत्र पित्रोविच दोबारा विचार कइलका आउ हिम्मत बन्हलका, शायद आंशिक रूप से ई कारण से, कि ई फटीचर आउ ढीठ अपन परिचय छात्र के रूप में दे पइलके हल।
"अपने के माय ...", लूझिन शुरू कइलका ।
"हूँ !" रज़ुमिख़िन जोर से खखरल नियन कइलकइ । लूझिन ओकरा तरफ प्रश्नात्मक ढंग से देखलका ।
"कोय बात नयँ हइ, हम अइसहीं; किरपा करके बात जारी रखथिन ..."
लूझिन अपन कन्हा उचकइलका ।
"... अपने के माय, हमरा उनकर पड़ोस में रहे बखत, अपने के खत लिक्खे लगलथिन हल । हियाँ पहुँचला पर, हम जान-बूझके कुछ दिन टाल देलिअइ आउ अपने के पास नयँ अइलिअइ, ताकि हमरा पूरा तरह से तसल्ली हो जाय, कि अपने के सब सूचना मिल गेले ह; लेकिन अभी हमरा ई बात से अचरज होब करऽ हइ ..."
"मालूम हइ, मालूम हइ !" अचानक रस्कोलनिकोव बोल पड़लइ, बहुत अधीर झुंझलाहट के मुद्रा में । "त ई अपनहीं हथिन ? मंगेतर ? खैर, जानऽ हिअइ ! ... आउ अच्छा से !"
प्योत्र पित्रोविच के बेशक ई बात लग गेलइ, लेकिन चुप रह गेला । ऊ जल्दी से ई बात समझे के कोरसिस कइलका, कि ई सब के कीऽ मतलब हइ ? एक मिनट तक खामोशी रहलइ ।
एहे दौरान रस्कोलनिकोव, जे जवाब देते बखत थोड़े सन उनका तरफ मुड़ गेले हल, अचानक फेर से एकटक उनका तरफ देखे लगलइ आउ एक प्रकार के विशेष उत्सुकता से, मानूँ पहिले उनका पूरा तरह से नयँ देख पइलके हल, अथवा मानूँ उनका में ओकरा कुछ नया नजर पड़लइ - एकरा लगी जान-बूझके तकिया से जरी उपरे उठ गेलइ । वस्तुतः, प्योत्र पित्रोविच के सामान्य रूप में कुछ तो विशेष विस्मयकारक हलइ, यानी कुछ तो अइसन हलइ जेकरा चलते मानूँ उनका एतना अशिष्टता से देल गेल उपाधि "मंगेतर" तर्कसंगत मालूम पड़ऽ हलइ । सर्वप्रथम, ई स्पष्ट हलइ आउ आउ असानी से देखलो जाल सकऽ हलइ, कि प्योत्र पित्रोविच रजधानी में कुछ दिन ठहरे के दौरान बहुत जल्दीबाजी में दुलहिन के प्रत्याशा में अपना के सज्जे-सँवारे में ई समय के उपयोग करे में लग गेला हल, जे बिलकुल निर्दोष आउ स्वीकार्य हलइ । उनकर अप्पन भी, शायद बेहतर देखाय देवे खातिर अपन मनोहर परिवर्तन के बहुत आत्मसंतुष्टि के खुद के बोध भी अइसन अवसर पर क्षमा योग्य हो सकऽ हलइ, काहेकि प्योत्र पित्रोविच मंगेतर के भूमिका में हला । उनकर सब्भे पोशाक अभी-अभी दर्जी के हियाँ से अइले हल, आउ सब कुछ निम्मन हलइ, सिवाय वस्तुतः खाली एक बात के, कि सब कुछ बिलकुल नया हलइ आउ बहुत कुछ खास उद्देश्य व्यक्त कर रहले हल । फैशनदार, बिलकुल नया, गोलगाल टोप भी ई उद्देश्य के स्पष्ट कर रहले हल - प्योत्र पित्रोविच ओकरा साथ बहुत आदरपूर्वक पेश आ रहला हल आउ बहुत सवधानी से ओकरा हाथ में रखले हला । उत्तम कोटि के नीलक (lilac) रंग के असली जुवैं फ्रांसीसी दस्ताना [1] के जोड़ी भी एहे बात के सबूत दे रहले हल, चाहे बल्कि ई एक्के बात से, कि एकरा पेन्हले नयँ हला, बल्कि खाली देखावा लगी हथवा में लेले हला । प्योत्र पित्रोविच के पोशाक में हलका आउ नौजवान लायक रंग के प्रधानता हलइ । ऊ हलका भूरा रंग के आभा (shade) के गरमी वला एगो उत्तम जैकेट पेन्हले हला, आउ हलका रंग के पतला पतलून, ओहे रंग के मैचिंग वास्कट, अभी-अभी खरदल बारीक छालटी (linen), कैंब्रिक (cambric, हलका आउ गाढ़ा बुन्नल उज्जर छालटी अथवा सूती कपड़ा) के गुलाबी धारी (stripes) वला बहुत हलका छोटगर टाई, आउ सबसे निम्मन बात हलइ कि ई सब कुछ प्योत्र पित्रोविच के फबवो करऽ हलइ । उनकर चेहरा, जे बेहद चमकीला आउ सुन्दर भी हलइ, ई सब पहनावा के बगैर भी उनकर अप्पन पैंतालीस के उमर से कमती लगऽ हलइ । घना गलमोछी (whiskers) दुन्नु तरफ से दूगो कटलेट नियन मनोहर रूप से छाल हलइ, आउ सफाचट चमकदार ठुड्डी के पास बेहद सुन्दर रूप से घनीभूत होल हलइ । कहीं-कहीं पर जरी मनी उज्जर हो चुकल, केश-प्रसाधक (hair-dresser) के हियाँ कंगही कइल आउ घुंघराला बनावल, केशियो अइसन परिस्थिति में कोय हास्यास्पद, चाहे कइसनो बुद्धू वला सूरत नयँ पैदा करऽ हलइ, जइसन कि केश घुंघराला बनइला पर, आवश्यक रूप से चेहरा के साधारणतः हमेशे शादी के वेदी पर जइते जर्मन जइसन बना दे हइ । अगर ई यथेष्ट सुन्दर आउ हट्ठा-कट्ठा देहाकृति में कुछ वास्तव में अरुचिकर आउ विकर्षक (repulsive) हलइ, त ई आउ दोसर कारण से उद्भूत हलइ । मिस्टर लूझिन तरफ शिष्टाचारहीनता से देखके, रस्कोलनिकोव दुर्भाव से मुसकइलइ, फेर से तकिया पर पड़ रहलइ आउ पहिलहीं नियन छत तरफ एकटक देखे लगलइ ।
लेकिन मिस्टर लूझिन खुद के नियंत्रित कइलका, आउ शायद तात्कालिक रूप से ई सब हरकत के उपेक्षा करे के निर्णय कर लेलका ।
"अपने के अइसन हालत में देखके हमरा बहुत जादे अफसोस होलइ", ऊ फेर शुरू कइलका, बलपूर्वक चुप्पी तोड़ते । "अगर हमरा अपने के बेमारी के बारे पता चलते हल, त हम पहिले आ जइतिए हल । लेकिन, अपने के मालूम हइ, केतना भाग-दौड़ रहऽ हइ ! ... एकरा अलावे हमरा वकील होवे के नाते सीनेट में एगो बहुत जरूरी काम पड़ल हइ । आउ भी दोसर-दोसर काम हकइ, जेकरा हमरा उल्लेख करे के जरूरत नयँ हइ, अपने अंदाज लगा ले सकऽ हथिन । अपने के माय आउ बहिन, कभी भी पहुँच जा सकऽ हथिन ..."
रस्कोलनिकोव कसमसइलइ आउ लगलइ कि कुछ कहे ल चाहऽ हइ; ओकर चेहरा से चिंता के झलक देखाय देलकइ । प्योत्र पित्रोविच रुकके थोड़े इंतजार कइलका, लेकिन जब कुछ प्रतिसाद (response) नयँ मिललइ, त ऊ बात जारी रखलका -
"... कोय भी बखत । तब तक लगी ओकन्हीं खातिर एगो फ्लैट खोज लेलिए ह ..."
"काहाँ ?" धीमे स्वर में रस्कोलनिकोव बोललइ ।
"हियाँ से बहुत नगीचे में, बकालेयेव के घर में ..."
"ई तो वोज़नेसेन्स्की में हइ", रज़ुमिख़िन बीच में बात काटते बोललइ, "हुआँ नम्बर अंकित कइल कइएक कमरा के दुमंजिला इमारत हकइ; व्यापारी यूशिन किराया पर एकरा चलावऽ हइ; हम हुआँ होके अइलिए ह ।"
"जी हाँ, नम्बर अंकित कइल ..."
"बहुत्ते खराब जगह हकइ - गन्दगी, दुर्गन्ध, आउ सन्देहास्पद जगह; कुछ वारदात हो चुकले ह; ई तो शैताने के मालूम कि हुआँ केऽ नयँ रहऽ हइ ! ... हम तो हुआँ एगो शरमनाक घटना के मामले में गेलूँ हल । हाँ, लेकिन ई सस्ता जरूर हकइ ।"
"हम वस्तुतः ओतना सूचना संग्रह कर नयँ पइलिअइ, काहेकि हम खुद हियाँ परदेशी हकिअइ", गंभीरतापूर्वक प्योत्र पित्रोविच एतराज कइलका, "लेकिन दूगो बहुत बहुत साफ-सुथरा कमरा हकइ, आउ चूँकि ई बहुत कम अवधि लगी हकइ ... हम वास्तविक, मतलब अपन भावी फ्लैट खोज लेलिए ह", ऊ रस्कोलनिकोव तरफ संबोधित कइलका, "आउ अभी एकरा पूरा कइल जा रहले ह; आउ अभी लगी हियाँ से दू कदम पर श्रीमती लिप्पेवेख़्ज़ेल के बिल्डिंग में, अपन एगो युवक दोस्त, अन्द्रेय सिम्योनिच लेबेज़्नियात्निकोव, के फ्लैट में कइसूँ थोड़े सन जगह में रह रहलिए ह; ओहे हमरा बकालेयेव के घर के पता बतइलका हल ..."
"लेबेज़्नियात्निकोव के फ्लैट में ?" रस्कोलनिकोव धीरे-धीरे बोललइ, जइसे कुछ आद आ रहल होवे ।
"हाँ, अन्द्रेय सिम्योनिच लेबेज़्नियात्निकोव, मंत्रालय में किरानी हका । अपने जानऽ हथिन ?"
"जी हाँ, ... नयँ ...", रस्कोलनिकोव जवाब देलकइ ।
"माफ करथिन, अपने के सवाल से हमरा अइसन लगलइ । हम कभी उनकर अभिभावक हलिअइ ... बहुत अच्छा नौजवान हइ ... आउ जानकार ... हमरा नौजवान लोग से मिलके खुशी होवऽ हइ - उनकन्हीं के संपर्क से मालूम होवऽ हइ, कि कउची नयका-नयका बात हइ ।" प्योत्र पित्रोविच बड़ी उमीद भरल नजर से सब्भे उपस्थित लोग तरफ देखलका ।
"ई कउन संबंध में अपने बात कर रहलथिन हँ ?" रज़ुमिख़िन पुछलकइ ।
"सबसे जादे गंभीर, ई तरह कहल जाय, बिलकुल वास्तविक बात में", प्योत्र पित्रोविच ई बात के अइसे लेलका, जइसे ई सवाल से खुश हो गेला हल । "हमरा, अपने देखवे करऽ हथिन, पिछले तुरी पितिरबुर्ग अइला दस बरस बीत चुकले ह । ई हमर सब नयापन, सुधार, विचार - ई सब कुछ हमन्हीं के पास प्रान्त भर तक पहुँच चुकले ह; लेकिन जादे साफ तरीका से देखे लगी आउ सब कुछ देखे लगी, पितिरबुर्ग में आना जरूरी हइ । खैर, श्रीमान, आ हमर विचार बिलकुल अइसन हइ, कि सबसे अधिक देखल आउ समझल जा सकऽ हइ, हमर नयका नौजवान पीढ़ी के अवलोकन करके । आउ हम कबूल करऽ हिअइ - हमरा खुशी होलइ ..."
"ठीक-ठीक कउन बात पर ?"
"अपने के प्रश्न व्यापक हइ । हमरा गलतफहमी हो सकऽ हइ, लेकिन हमरा लगऽ हइ, आउ अधिक दृष्टिकोण मिल्लऽ हइ, अधिक, अइसन कहल जा सकऽ हइ, कि आलोचना मिल्लऽ हइ; अधिक व्यवहार कुशलता ..."
"ई बात तो सच हइ", दाँत भींचके ज़ोसिमोव बोललइ ।
"बकवास कर रहलऽ ह, कोय व्यवहार कुशलता के बात नयँ हकइ", रज़ुमिख़िन ओकर बात पकड़के बोललइ । "व्यवहार कुशलता मोसकिल से मिल्लऽ हइ, आ फोकट में असमान से नयँ टपकऽ हइ । आउ पिछले दू सो साल से हरेक प्रकार के क्रियाशीलता से हम सब के आदत लगभग छूट गेले ह ... विचार तो, शायद, एन्ने-ओन्ने घुम्मब करऽ हइ", ऊ प्योत्र पित्रोविच तरफ मुड़लइ, "आउ अच्छाई के इच्छा हइ, हलाँकि बचकाना शकल में; आउ इमनदरियो पावल जा हइ, हलाँकि ढेर सारा दगाबाजो लोग लग्गल हइ, तइयो व्यवहार कुशलता तो नयँ हइ ! व्यवहार कुशलता तो जुत्ता में बुल्लऽ हइ ।"
"हम अपने के साथ सहमत नयँ हिअइ", प्रत्यक्ष प्रसन्नता के साथ प्योत्र पित्रोविच एतराज कइलका, "वस्तुतः, जोश होवऽ हइ, गलती होवऽ हइ, लेकिन सहिष्णुता भी होवे के चाही - जोश सबूत दर्शावऽ हइ काम के प्रति उत्साह के, आउ ऊ गलत बाहरी परिस्थिति के, जेकरा में काम करे पड़ऽ हइ । आउ अगर कमती काम होले ह, त समइयो कमती हलइ । आउ साधन के बारे चर्चा नयँ करबइ । हमर व्यक्तिगत मत के अनुसार, अगर चाहऽ हथिन, कुछ त कइल जा चुकले ह - नयका आउ उपयोगी विचार प्रसारित कइल गेले ह, पहिलौका काल्पनिक आउ स्वच्छंदतावादी रचना के बदले कुछ नयका उपयोगी रचना प्रचार में अइले ह; साहित्य में अधिक प्रौढ़ता के आभा (shade) प्राप्त हो रहले ह; कइएक हानिकारक पूर्वाग्रह के उन्मूलन कइल जा चुकले ह आउ एकरा पर व्यंग्य कस्सल गेले ह ... एक शब्द में, हम सब अटल रूप से अतीत से नाता तोड़ लेते गेलिए ह, आउ ई, हमर विचार से बड़गो बात हइ, जी ..."
"सब कुछ रट लेलका ह ! आउ स्वयं के अनुशंसा कर रहला ह (recommending) !" अचानक रस्कोलनिकोव के मुँह से निकल पड़लइ ।
"की कहलथिन, जी ?" प्योत्र पित्रोविच पुछलका, जे सुन नयँ पइलका हल, लेकिन कोय जवाब नयँ मिललइ ।
"ई सब कुछ सच हकइ", ज़ोसिमोव शीघ्रतापूर्वक बोल पड़लइ ।
"सच हइ न, जी ?" ज़ोसिमोव तरफ सौजन्य दृष्टि डालते प्योत्र पित्रोविच बात जारी रखलका । "खुद सहमत होथिन", रज़ुमिख़िन तरफ संबोधित करते ऊ बात जारी रखलका, लेकिन अब एक प्रकार के विजय आउ श्रेष्ठता (superiority) के आभा (shade) के साथ, आउ ‘नौजवान’ शब्द जोड़ते-जोड़ते रुक गेला, "कि विकास नाम के कोय चीज हइ, अथवा, जइसन कि आझकल बोलल जा हइ, प्रगति होले ह, हलाँकि विज्ञान आउ आर्थिक सत्य के नाम पर ..."
"ई तो घिस्सल-पिट्टल बात हइ !"
"नयँ, ई तो घिस्सल-पिट्टल बात नयँ हइ जी ! अगर हमरा, मसलन, अभी तक कहल गेलइ '(अपन पड़ोसी के) प्यार करऽ', आउ हम (ओकरा) प्यार कइलिअइ, त एकर की नतीजा निकसलइ ?" प्योत्र पित्रोविच बात जारी रखलका, संभवतः आवश्यकता से अधिक शीघ्रता के साथ, "नतीजा ई निकसलइ, कि हम कफ्तान के फाड़के दू टुकड़ा कर देलिअइ, पड़ोसी के आधा टुकड़ा देलिअइ, आउ हमन्हीं दुन्नु आधा-आधा नंगा रहलिअइ; रूसी कहावत के अनुसार – ‘एक्के साथ कइएक खरगोश के पीछू पड़बऽ, त एक्को गो नयँ पकड़इतो ।’ आउ विज्ञान बतावऽ हइ – ‘सबसे पहिले खाली खुद के प्यार करऽ, काहेकि ई संसार में सब कुछ व्यक्तिगत स्वार्थ पर आधारित हको । खाली खुद के प्यार करबऽ, त अपन काम ठीक से कर पइबऽ, आउ तोहर कफ्तान पूरा के पूरा बच्चल रहतो ।’ आउ आर्थिक सत्य एकरा में आउ जोड़ दे हइ, कि समाज में व्यक्तिगत कार्य जेतने जादे सुव्यवस्थित होवऽ हइ, आउ, अइसे कहल जाय, कि पूरा के पूरा कफ्तान होवऽ हइ, ओतने जादे एकरा (समाज) लगी मजबूत बुनियाद होवऽ हइ, आउ ओतने जादे एकरा में सामान्य जनता के कार्य सुव्यवस्थित होवऽ हइ । मतलब, एक्के आउ खासकर के खुद के खातिर दौलत जुटाके, हम अइसन करके मानूँ सबके खातिर दौलत जुटा रहलूँ हँ, आउ अइसन हालत पैदा कर रहलूँ हँ कि पड़ोसी के फट्टल कफ्तान से कुछ बेहतर मिल्लइ, आउ अब निजी, अलग उदारता के कारण से नयँ, बल्कि जन सामान्य के समृद्धि के चलते । ई विचार सरल हइ, लेकिन दुर्भाग्यवश बहुत लम्मा समय से हम सब के पास नयँ पहुँचलइ, हर्षावेग आउ स्वप्नमयता से बाधित रहलइ, लेकिन अइसन लगतइ कि एकरा समझे लगी जादे बुद्धि के जरूरत नयँ होतइ [2] ..."
"माफ करथिन, हमहूँ बुद्धिहीन हकिअइ", रज़ुमिख़िन झट से बात काटके बोललइ, "ओहे से ई चर्चा बन कर देल जाय। हम ई चर्चा कुछ उद्देश्य से शुरू कइलिए हल, लेकिन ई सब अपन मन-बहलाव के चर्चा, ई सब लगातार अबाधित घिस्सल-पिट्टल बात, आउ हमेशे ओहे के ओहे, फेर ओहे के ओहे, गत तीन साल के दौरान हमरा एतना ऊबाहट पैदा कर देलक ह, कि भगमान कसम, हमर चेहरा शरम से लाल हो जा हके, खाली हमरे ई सब के बात करे में नयँ, बल्कि जब दोसर कोय भी हमरा सामने ई सब के बात करऽ हके । जाहिर हइ, अपने स्वयं के ज्ञान के अनुशंसा करे में शीघ्रता कइलथिन हँ, ई बिलकुल क्षमा योग्य हइ, आउ हम एकरा में कोय दोष नयँ दे हिअइ। हम तो अब खाली एहे जाने लगी चाहऽ हलिअइ, कि अपने कइसन व्यक्ति हथिन, काहेकि, अपने देखऽ हथिन, एन्ने कुछ समय से केतना सारा अवैध व्यापारी सब ई जन सामान्य कार्य में लग गेते गेला ह, आउ जे कुछ के ऊ हाथ लगइका, अपन निजी लाभ के कारण से ऊ सब कुछ के एतना जादे विकृत कर देलका ह, कि ऊ पूरे ध्येय के निश्चित रूप से दूषित कर देते गेला ह । बस, महोदय, काफी हो गेलइ !"
"आदरणीय महोदय", अत्यधिक गौरव के साथ ऐंठते मिस्टर लूझिन शुरू कइलका, "एतना अशिष्टता से कहीं अपने ई तो नयँ कहे ल चाहऽ हथिन, कि हमहूँ ..."
"ओ, माफ करथिन, माफ करथिन, ... हम अइसन जुर्रत कइसे कर सकऽ हिअइ ! ... बस, महोदय, अब काफी हो गेलइ !" रज़ुमिख़िन उनकर बात काट देलकइ आउ अचानक पहिलौका बातचीत के जारी रक्खे खातिर ज़ोसिमोव तरफ मुड़लइ ।
प्योत्र पित्रोविच यथेष्ट बुद्धिमान प्रतीत होला, कि तुरते ई स्पष्टीकरण पर विश्वास कर लेलका । लेकिन ऊ दू मिनट में चल जायके निश्चय कर लेलका ।
"हमरा विश्वास हइ, कि अभी के शुरू होल हम सब के जान-पछान", ऊ रस्कोलनिकोव के संबोधित कइलका, "अपने के चंगा हो गेला के बाद आउ अपने के जानल परिस्थिति के देखते आउ गहरा होते जइतइ ... विशेष रूप से हम अपने के स्वस्थ होवे के कामना करऽ हिअइ ..."
रस्कोलनिकोव अपन सिर भी नयँ घुमइलकइ । प्योत्र पित्रोविच कुरसी से उट्ठे लगला ।
"पक्का कोय गाहके ओकर हत्या कइलके ह !" ज़ोसिमोव पूरा विश्वास के साथ बोललइ ।
"पक्का गाहके !" रज़ुमिख़िन सहमति व्यक्त कइलकइ । "पोरफ़िरी अपन राय बतावऽ नयँ हका, लेकिन तइयो ओकर गाहक सब के साथ पूछ-ताछ कर रहला ह ..."
"गाहक सब के साथ पूछ-ताछ कर रहला ह ?" रस्कोलनिकोव जोर से पुछलकइ ।
"हाँ, त की होलइ ?"
"कुछ नयँ ।"
"काहाँ से ओकन्हीं के पकड़ऽ हका ?" ज़ोसिमोव पुछलकइ ।
"कुछ के नाम तो कोख़ बता देलकइ; कुछ दोसर लोग के नाम गिरवी रक्खल समान के आवरण (wrappers) पर लिक्खल हलइ, आ कुछ लोग जइसीं सुनलकइ ओइसीं खुद्दे आ गेलइ ..."
"शायद कोय चलाक आउ अनुभवी छँट्टल बदमाश होतइ ! कइसन हिम्मत ! कइसन संकल्प (पक्का इरादा) !"
"बस एहे बात तो हइ, कि नयँ हइ !" रज़ुमिख़िन बात काटके बोललइ । "एहे बात तो तोहन्हीं सब के भटका दे हको । आउ हमरा कहना हइ - ऊ न चलाक हलइ, न अनुभवी हलइ, बल्कि ई शायद ओकर पहिला कदम हलइ! चलाक बदमाशो के बारे अच्छा से सोच-विचार के देख लऽ, त ई असंभव लगतो । ई मानके चलहो कि ऊ अनाड़ी हलइ, त पता चलतो, कि ऊ खाली संयोग से आफत से बच गेलइ, आउ संयोग कीऽ नयँ करऽ हइ ? हे भगमान, शायद ओकरा रस्ता में आवे वला अड़चनो के अंदाजा नयँ हलइ ! आउ ऊ काम कइसे निपटावऽ हइ ? - दस-बीस रूबल के चीज ले ले हइ, ओकरा से अपन जेभी ठूँस ले हइ, बुढ़िया के सन्दूक में टटोलऽ हइ, पुरनका लुग्गा-फट्टा में टटोलऽ हइ - जबकि उपरौला दराज (drawer) वला अनवारी में एगो बक्सा में डेढ़ हजार रूबल नगद मिललइ, आउ साथ-साथ वचनपत्र भी ! ऊ लूट तो नयँ सकलइ, खाली ऊ हत्या कर सकलइ ! पहिला प्रयास, हम तोरा कहऽ हियो, पहिला प्रयास; ओकर दिमाग नयँ काम कइलकइ ! आउ प्लान से नयँ, बल्कि संयोग से बच निकसलइ !"
"लगऽ हइ, कि ई चर्चा हाल के सरकारी किरानी के बुढ़िया विधवा घरवली के हत्या के बारे हो रहले ह", प्योत्र पित्रोविच बीच में बोलला, ज़ोसिमोव तरफ संबोधित करते, जे अपन टोप आउ दस्ताना हाथ में लेले खड़ी हो चुकला हल, लेकिन प्रस्थान के पहिले अपन कुछ बुद्धिमत्ता भरल टिप्पणी कर देवे ल चाहऽ हला । ऊ वस्तुतः अनुकूल छाप (impression) छोड़े के फिकिर में हला, आउ अहंकार उनकर विवेक के दबा लेलकइ ।
"जी हाँ । अपने सुनलथिन हल ?"
"जी, कइसे नयँ, ई तो पड़ोस में ..."
"आ विस्तार से जन्नऽ हथिन ?"
"ई तो हम नयँ कह सकऽ हिअइ; लेकिन ई मामला में हमरा दोसरे परिस्थिति में दिलचस्पी हइ, आ ई कहल जाय, कि पूरे समस्या से । हमरा एहो नयँ कहना हइ, कि अपराध निचले वर्ग में पिछले पाँच साल में बढ़ गेले ह; एहो नयँ कहना हइ, कि सगरो लगातार डकैती आउ आगजनी के घटना होब करऽ हइ; हमरा लगी तो सबसे जादे अचरज के बात ई लगऽ हइ, कि अपराध उच्च वर्ग में भी ओइसहीं बढ़ रहले ह, आउ ई कहल जाय, कि समानान्तर रूप से । कहीं सुनल जा हइ, कि एगो पूर्वछात्र राजपथ (highway) पर एगो डाक लूट लेलकइ; आउ कहीं अखबार के उपरौका पन्ना में छप्पऽ हइ, कि समाज के उच्च वर्ग के लोग नकली नोट बनावऽ हका; आउ हुआँ, मास्को में, पूरा के पूरा गिरोह अद्यतन लॉटरी के जाली टिकट बनावे वला गिरोह पकड़ल जा हइ - आउ एकर मुख्य हिस्सेदार सब में विश्व इतिहास के एगो व्याख्याता (लेक्चरर) हकइ; ओन्ने एगो हमर विदेश सचिव के हत्या कर देल जा हइ, आर्थिक आउ रहस्यमय कारण से ... आउ अगर अब ई गिरवी रक्खे वली बुढ़िया के हत्या कोय गाहक कर देलकइ, - त ई, शायद, समाज के उच्च वर्ग के कोय अदमी हलइ, काहेकि किसान सब तो सोना के वस्तु गिरवी रक्खऽ हइ नयँ, - त ई अप्पन समाज के सभ्य भाग के, एक तरह से, ई नैतिक पतन के कइसे समझावल जा सकऽ हइ ?"
"बहुत सारा आर्थिक परिवर्तन होले ह ...", ज़ोसिमोव के उत्तर हलइ ।
"कइसे समझावल जा सकऽ हइ ?" रज़ुमिख़िन जुड़ गेलइ । "आ ई पक्का समझावल जा सकऽ हइ - सरासर बिलकुल अव्यवहारिकता से ।"
"मतलब, ई कइसे महोदय ?"
"आउ मास्को में अपने के ऊ व्याख्याता जे उत्तर देलका, ई प्रश्न के, कि ऊ जाली नोट काहे लगी बनावऽ हला, अइकी ई हइ - 'सब कोय भिन्न-भिन्न तरह से धनी बनते जा हइ, त हमरो जल्दी से जल्दी धनमान बन्ने के मन कइलकइ' । ठीक-ठीक ओकर शब्द तो हमरा आद नयँ, लेकिन मतलब हलइ, कि जे फोकट के मिल जाय, जल्दी से जल्दी, बिन कोय मेहनत कइले ! हम सब के आदत पड़ गेले ह, अइसन जिनगी जीये के, कि सब कुछ बन्नल-बनावल मिल जाय, दोसर के मदत से चल्ले के, दोसर के चबावल खाय के । खैर, जब बड़का घंटा बजलइ [4], त हरेक कोय प्रत्यक्ष रूप से सामने आ गेलइ, कि असलियत में कइसन हइ ..."
"लेकिन तइयो नैतिकता ? आउ, ई कहल जाय, नियम ..."
"त अपने के फिकिर कउन बात के हइ ?" अप्रत्याशित रूप से रस्कोलनिकोव बीच में बोल उठलइ । "अपनहीं के सिद्धान्त के अनुसार तो सब कुछ होलइ !"
"हमर सिद्धान्त के अनुसार कइसे ?"
"आ ऊ परिणाम तक जाके देखथिन, जेकर अभी-अभी अपने पैरवी कर रहलथिन हल, त ई निष्कर्ष निकसतइ, कि लोग के गला रेत देल जा सकऽ हइ ..."
"हे भगमान !" लूझिन चिल्लइला ।
"नयँ, अइसन बात नयँ हइ !" ज़ोसिमोव बोललइ ।
रस्कोलनिकोव सोफा पर पीयर पड़ल हलइ, उपरौला होंठ फड़क रहले हल आउ ओकरा साँस लेवे में तकलीफ हो रहले हल ।
"हर चीज के हद होवऽ हइ", अहंकार से लूझिन बात जारी रखलका, "आर्थिक विचार हत्या के आमंत्रण नयँ हइ, आउ अगर खाली ई मान लेल जाय ..."
"आउ की ई सच हकइ, कि अपने", रस्कोलनिकोव फेर से बीच में बोल पड़लइ, गोस्सा से ओकर अवाज में कंपन हलइ, जेकरा में एक प्रकार के जीत के खुशी सुनाय देब करऽ हलइ, "की ई सच हइ, कि अपने अपन वाग्दत्ता (मंगेतर) के कहलथिन हल ... ठीक ओहे बखत, जब ओकरा तरफ से सहमति प्राप्त कइलथिन, कि ई बात के अपने के सबसे जादे खुशी हइ ... कि ऊ कंगाल हकइ ... काहेकि, कंगाली से ग्रस्त घरवली लाना जादे फायदेमंद होवऽ हइ, ताकि ओकरा पर बाद में धाक जमावल जा सकइ ... आउ ई बात के ताना देल जाय, कि ओकरा पर अपने उपकार कइलथिन हँ ? ..."
"आदरणीय महोदय", पूरा तमतमाल आउ परेशान लूझिन गोस्सा के मारे आउ चिढ़के चिल्ला उठला, "आदरणीय महोदय ... हमर बात के ई तरह तोड़ल-मरोड़ल गेले ह ! हमरा माफ करथिन, लेकिन हमरा अवश्य कहे के चाही, कि अफवाह, जे अपने के पास पहुँचले ह, अथवा ई कहना बेहतर होतइ, कि अपने के पास पहुँचावल गेले ह, ओकरा में कोय वास्तविक आधार नयँ हइ, आउ हमरा ... शक हइ, कि केऽ ... एक शब्द में ... ई तीर ... एक शब्द में, अपने के माय ... एकरो बेगर हमरा लगल हल कि, ऊ अपन सब्भे सर्वोत्तम गुण के बावजूद, उनकर विचार में कुछ हर्षोन्मत्तता आउ भावुकता के झलक हइ ... लेकिन तइयो हम ई गुमान से हजारों कोस दूर हलिअइ, कि हमर बात के ऊ एतना विकृत मनगढ़ंत रूप में समझता आउ पेश करता ... आउ आखिर में ... आखिर में ..."
"आ जानऽ हथिन की ?" रस्कोलनिकोव चिल्ला उठलइ, तकिया पर से अपन सिर उठइते आउ सीधे उनका तरफ तीक्ष्ण चमकते दृष्टि से देखते, "जानऽ हथिन की ?"
"आ कीऽ महोदय ?" लूझिन रुक गेला, आउ नराज आउ चुनौती भरल नजर से इंतजार करते रहला । ई चुप्पी कुछ सेकेंड तक रहलइ ।
"आउ ई, कि अगर अपने एक्को तुरी आउ ... हमर माय के बारे ... अपन मुँह से एक्को शब्द निकासे के जुर्रत करथिन ... त हम अपने के उलटके ज़ीना से निच्चे फेंक देबइ !"
"तोरा की हो गेलो ह !" रज़ुमिख़िन चिल्लइलइ ।
"हूँ, त ई बात हइ महोदय !" लूझिन के चेहरा पीयर पड़ गेलइ आउ ऊ अपन होंठ चबावे लगला । "हमर बात सुनथिन, महोदय", ऊ सँभल-सँभल के, आउ खुद के यथासंभव नियंत्रित करते, लेकिन तइयो हँफते-हँफते, कहना चालू कइलका, "हम पहिलहीं, अन्दर कदम रखतहीं, अपने के विद्वेष के भाँप गेलिए हल, लेकिन जान-बूझके हियाँ पर ठहर गेलिअइ, ताकि आउ कुछ अधिक जान सकिअइ । हम बेमार अदमी के आउ रिश्तेदार के बहुत कुछ माफ कर सकऽ हिअइ, लेकिन अब ... अपने के ... कभी नयँ महोदय ..."
"हम बेमार नयँ हकूँ !" रस्कोलनिकोव चिल्लइलइ ।
"तब तो आउ विशेष रूप से महोदय ..."
"जहन्नुम में जाथिन अपने !"
लेकिन अपन बात बिन पूरा कइलहीं, फेर से टेबुल आउ कुरसी के बीच से रस्ता बनइते, लूझिन खुद्दे निकल गेला; रज़ुमिख़िन अबरी खड़ी हो गेलइ, ताकि उनका रस्ता मिल जाय । केकरो तरफ बिन नजर कइले आउ ज़ोसिमोव तरफ अपन सिर बिन हिलइलहीं, जे काफी देर से उनका सिर हिलाके रोगी के अकेल्ले छोड़ देवे खातिर इस्तारा करब करऽ हलइ; लूझिन बाहर चल गेला, अपन टोप के सवधानी से कन्हा के ऊँचाई तक उठइते, जब ऊ थोड़े सन झुकके दरवाजा से बहरसी निकस रहला हल ।
आउ ऊ बखत उनकर पीठ में के झुकाव भी मानूँ ई व्यक्त कर रहले हल, कि ऊ अपने साथ केतना अपमान ढोले जा रहला ह ।
"की संभव हइ, की अइसन संभव हइ ?" रज़ुमिख़िन भौंचक्का होल सिर हिलइते बोललइ ।
"हमरा छोड़ द, सब मिलके हमरा छोड़ द !" रस्कोलनिकोव क्रोधावेश में चिल्ला उठलइ । "ए जालिम सब, हमरा आखिर छोड़ते जइबऽ कि नयँ ! हम तोहन्हीं से भयभीत नयँ हकियो ! हम अब केकरो से, केकरो से नयँ डरऽ हियो ! चल जा हमरा भिजुन से ! हम अकेल्ले रहे ल चाहऽ हूँ, अकेल्ले, अकेल्ले, अकेल्ले !"
"चलल जाय !" ज़ोसिमोव कहलकइ, सिर हिलाके रज़ुमिख़िन के इशारा कइलकइ ।
"हे भगमान, की वास्तव में एकरा अइसीं छोड़ देल जाय ?"
"चलल जाय !" आग्रहपूर्वक ज़ोसिमोव दोहरइलकइ आउ निकस गेलइ । रज़ुमिख़िन थोड़े देर सोचते रहलइ आउ फेर ओकरा पीछू दौड़ पड़लइ ।
"आउ जादे खराब हो सकऽ हइ, अगर हमन्हीं ओकर कहे मोताबिक नयँ करऽ हिअइ", ज़ोसिमोव बोललइ, जे ज़ीना पर पहुँच चुकले हल । "ओकरा नराज नयँ करे के चाही ..."
"ओकरा की हो गेले ह ?"
"अगर ओकरा खाली एगो कोय प्रकार के अनुकूल झटका लगइ, त काम बन जाय ! आझ ऊ बरियार हलइ ... जानऽ हो, ओकर दिमाग में कुछ तो हकइ ! कुछ तो अडिग, भारी ... ई बात के हमरा डर हइ; पक्का !"
"हाँ, अइकी ई मिस्टर, शायद, ई प्योत्र पित्रोविच ! बातचीत से साफ हइ, कि ऊ ओकर बहिनी के साथ शादी करे वला हका, आउ रोद्या के एकरा बारे, ठीक ओकर बेमारी के पहिले, चिट्ठी मिलले हल ..."
"हाँ, शैतान ओकरा अभी लइलकइ; शायद, सब काम बिगाड़ देलकइ । आ तूँ नोटिस कइलहो, कि ऊ (रस्कोलनिकोव) सब मामला में विरक्त (indifferent) रहऽ हइ, सब कुछ पर चुपचाप रहऽ हइ, खाली एक बात के छोड़के, जेकरा पर ऊ भड़क उट्ठऽ हइ - ई हइ हत्या ..."
"हाँ, हाँ !" रज़ुमिख़िन बात समझ गेलइ, "बिलकुल नोटिस कइलिअइ ! ऊ रुचि ले हइ, डर जा हइ । ई बात तो ओकरा ओकर बेमारी के दिनमे डरा देलकइ, पुलिस चीफ के दफ्तर में; ऊ मूर्छित होके गिर गेलइ ।"
"तूँ हमरा आझ साँझ के विस्तार से बतावऽ, आ हम तोरा कुछ बाद में बतइबो । ओकरा में हमरा दिलचस्पी हकइ, बहुत ! आध घंटा के बाद हम जाके ओकरा चेक करबइ ... सूजन, लेकिन, नयँ होतइ ..."
"धन्यवाद ! आ हम पाशेन्का के पास इंतजार करबो आउ नस्तास्या के माध्यम से ओकर देखरेख करते रहबो ..."
रस्कोलनिकोव, अकेल्ले रह गेला पर, अधीरता आउ उदासी से नस्तास्या तरफ देखलकइ; लेकिन ऊ बाहर जाय में देर कर देलकइ ।
"चाय तो अब पीबऽ ?" ऊ पुछलकइ ।
"बाद में ! हमरा नीन आ रहल ह ! हमरा अकेल्ले छोड़ दे ..."
ऊ झट से अपन मुँह देवाल तरफ फेर लेलकइ; नस्तास्या बाहर निकस गेलइ ।
Posted by नारायण प्रसाद at 8:15 AM
Labels: अनूदित साहित्य, उपन्यास
No comments:
Subscribe to: Post Comments (Atom)